url: =Bang hang in “Zomi” kici ih hi hiam ~ Rev. Vung En Thang :: ZOMI DAILY\nBang hang in “Zomi” kici ih hi hiam ~ Rev. Vung En Thang\nposted on 25 June 2016 at 7:20 am Lomkholna: Article\n‘Zo’ cih kammal a khiatna gen na:\nZo (High Tone): Gualzo:Win; A gualzo te or a zo te: Winner or Winners.\nZo (Middle Tone): Khuadam den na mun: Climatic Cold Place.\nZo (Middle Tone): Mun-saang or Mual-saang na mun: Altitude High Place.\nZo (Middle Tone): Siim or Pawi-siim : Participation in a Ceremonial Event. “Na nau in Ton-khuang kaai-ee\n‘Hon Zo Aw’ ‘Hon Zo Aw”! Na nau ‘Tong” ding ahih man-in, ‘hong siim in’ cih na hi.\nZo (Middle Tone): Kammal dang khat tawh kigawm in, khiatna nei mindang khat kisuak sak hi: Zotaang (Zo\nTaang); Zo Khua; Zo Tung, Zo Phei.\nZo (Low Tone): Kammal dang khat tawh kigawm in, khiatna a nei mindang khat kisuak sak hi: Zozaam (Zo\nZaam) Zomi te deih mahmah paak namkhat hi.\nKhuadam den na mun: (Climatic Cold Place) ah om ihih man-in “Zomi” a kici ihi kei hi:\nMi tampi te in, hih pen naklak mahmah uh hi. A taktak in Khuadam Na Mun aa om ih hih man-a, Zomi a kici ihi het kei hi. Russia mi, Norway mi cih bang te Khuadam mahmah na gam ah a om uh hangin, Khuadam gam mi or Zomi kici thei tuan lo hi. Khuahun tawh minam min kivawh lo hi.\nMun-saang or Mual-saang na mun: (Altitude High Place) ah om ihih man-in “Zomi” a kici ihi kei hi:\nA tung-a, ih gen sa mah bangin, mual leh guam mintam in minam min ki vawh khol-lo hi.\nMinam min pen Mihingte’ tangthu pan mah in kivawh zaw hi (Anthropological Impact):\n“ZOMI” Ih Phuah-Tawm hilo hi:\n“ZOMI” ihcih pen ‘Anthropological Impact’ pan-a, ihngah hi kei mawk leh:\n“ZOMI” ihcih pen mihing tangthu khat hikei hen la, Khuadam hi cihna peuh, Mual-saang khat hi cihna peuh hi mawk leh; “Zomi” deih ten-tan a, ih sihpih ngam zaw zen nang’ bangmah thu omlo hi. “ZOMI” ih “defend’ nading thu bang mah omlo hi. ZOMI ihcih ngakngak pen hong thupi hetlo lel ding hi.\n“ZOMI” ihcih pen mihing tangthu hi-in, ih Pupi (Progenitor) pan-a, ih ngah hikei mawk leh “Chin” mah kici lel lehang, Kawlgam sunga om Zomi te’ aading bangin, hoih mahmah zaw ding leh nuam mahmah zaw ding hi.\nIh pian khiatna ih Pupi khat a om teek-teek zong kul tuan kei ZOMI kici ih hih man-a, ZOMI hihang cih bang ciang bek ahih leh zong, tuni in ZOMI ih deih hangin, ih deih loh ni khat hong tun’ teh tua ZOMI abei ong hi lel ding hi. Sawt a kimang hetlo ding gimna leh buai na ong hi lel ding hi.\n“ZOMI” ihcih pen “ZOMI Anthropological Impact” pan-a, ih ngah ahih man in:\nHih minam min pen nang leh kei tawh ‘direct’ in ih kisai hi.\nZOMI ci-a, hong kisap kei leh ih ‘National Identity’ a maanlo den ahi hi.\n“ZOMI” ci-a, hong kisap loh pen a ‘na’ mahmah leh a kisum mahmah ahi hi. Mi namdang a suak denkeei hi hang cihna ahi hi.\nMindang hong kipia khempeuh beisak a, “ZOMI” ih hinsak kik ding, ih bulh kik ding (Re-instate) kisam hi.\nMun khempeuh hun khempeuh ah ZOMI hing’ ih kicih ngam takpi kul ding hi. Ih zumpih hetloh ding kisam hi..\n“ZOMI” nakpi tak gum in ih humbit (Defend) ding kisam hi.\n“ZOMI” a kici ih minam min pen ih laigelh na khempeuh ah humbit ding hi hang! Ih thugen na khempeuh ah humbit ding hi hang! Ih kipawl na khempeuh ah humbit ding hi hang! Akhang akhang in hih tawntung ding hang-a, a theilo te hilh tawntung ding hi hang!\nTheih ding-a, kilawm pawl khat:\nMi pawlkhat te in ZOMI a deihloh na pen ZOMI cih thu in amau’ ‘society’ sung ah‘influence’ lua ding ‘dominate’ lua ding cih lau uh hi.\nMi pawlkhat te in amau’ meetzawk na ding, amau’ ham phat zawk nading bek uh ngaih sun uh ahih man in, ‘ZOMI’ kici ngamlo kici nuamlo uh hi.\nMi pawlkhat in ZOMI neu ngaihsut uh in, adang te khempeuh thupi ngaihsut zaw kha mawk uh hi. A taktak in\nPasian in ZOMI te, leitung a om minam khempeuh tawh a kibang, a kikim a hong bawl hi. Ei zong han ciam leeng, mite sangin, niam zaw tuanlo hi hang!\nZOMI a kici teng mah thudang khempeuh ah kitawng-tawng, kiseel-seel hi ta le hang, ZOMI ih hih na leh ZOMI thu ah nakpi tak in ki-it kingai in ki sihpih ngam zah dongin ih ki pumkhat mah mah ding kisam hi\nRev. Vung En Thang\nPrevious: Korea Gam le Mi te: Zomi khat ii muhna pan (9) ~ Cope Suan Pau\nNext: Australian khatin atanu 61 vei buan ahih manin, kum 22 val thongkia\n27 June 2016 at 12:37 pm\nzo a pian na athu hong at khia dih ve ,athu pi tawh aki bang hang in ,na lai at in kawk khia zo lo hi zo cih mihing aom tak pi ahih leh athu hong at khia in , tua ahih kei leh mai lam ah bei veve ding hi ,\n25 June 2016 at 8:54 am\nNa sia lua mah ah ei.Theih kim huai mah ah ma taw….


timestamp: atn

url: =LESSON 8 | MAY 16- 22 PIANSAKNA: PIANCILNA BU IN A BULPI (Khen Masa) ~ MUC\nLESSON 8 | MAY 16- 22 PIANSAKNA: PIANCILNA BU IN A BULPI (Khen Masa)\nAdmin 1:42:00 PM Articles, Sabbath School Lesson\nLESSON 8 MAY 16- 22\nPIANSAKNA: PIANCILNA BU IN A BULPI (Khen Masa)\nTu Kaal Sung Sim Ding; Jn. 1: 1-3; Pian. 1: 3-5; Pai. 20: 8-11; Mang. 14:7; Matt. 19: 3- 6; Rom. 5: 12.\nKAMNGAH: “A kipat cil-in Thu na om a, tua Thu, Pasian tawh na omkhawm a, tua Thu, Pasian ahi hi. Tua hi-a, a kipat cil a kipanin Thu leh Pasian na omkhawm hi. Pasian in Thu tawh na khempeuh piangsak a, a kipiangsak na khempeuh, Thu tawh lo-in a kipiangsak khat beek om lo hi. Nuntakna a nei khempeuh in tua Thu tung panin a nuntakna uh ngah a, tua nuntakna in mi khempeuh tungah khuavak hong tunpih hi.’ John 1: 1-4.\nPiancial Bu thu masate in Lai Siangtho Bu a bulpi hi. Lai Siangtho thu guipite in Piancil thu siksan uh hi. Pa, Tapa leh Kha Siangtho (Thum pumkhat Pasian) John 1:1-3; Heb. 1:1, 2). Leh Kha Siangtho in leitung leh a sung om nate ama piangsak (Pian. 1:2), leh nunna pia (Pian. 1:26 – 28) hi. Piancil in Sabbath hong hilh hi (Pian. 2: 1-3), mawhna kipatna (Pian. 3), Messiah leh mawhneite a hong hotkhiatna ding (Pian. 3: 15), leitung mun khempeuh a hahsiang tuiciin (Pian. 6-9) leh thuciam (Pian. 1: 28; 2:2,3; 15-17; 9: 9 – 17), pau namcin leh mi namcin hong pianna (Pian. 10,11) cihte leh Piancil pan Abraham dongin, khanggui ciaptehna kimu thei hi (Pian. 5, 11). A nunung belin Pasian Kammal Lai Siangtho hong pianna (Pian. 1: 3;2 Tim. 3: 16), mihing pianzia (Pina. 1: 26 – 28), Pasian zia le tong (Matt 10: 29 ,30), nupa suahna (Pian.1: 27, 28; 2: 18, 21- 25), nate kepsiamna (Pian. 1:26; 2: 15, 19) leh leitung in a thakin kibawl pha kik ding ahihna (Isa. 65: 17; 66: 22; Mang. 21) cihte in Piancil Bu siksan lo a om kei hi.\nPian. 1:1 sim in. A thupi thuthuk bang hong hilh hiam?\nLai Siangtho Bu kipatna kammalte in thu tampi huam hi. Tua kammalte telzawh loh ding kammalte hi lo hi; ahi zongin limtak kantel hi lehang, tua kammalte in thu-thuk lianpipi pulaak uh hi. Kei kua ka hiam, bang hangin nungta ka hiam, koi pan a piang ka hiam, cih dotna lianpite Lai Siangtho kipatna kammalte in hong hilh uh hi.\nPasian in hun khatlai-in hong bawl-in nuntakna hong guan ahih manin a nungta i hi hi. Tulai leitung pilna (science) pulaak bangin bang mah aom lo panin a piangkhia mawk i hi kei hi. Ngimna nei lo-in a mawkin a nungta ding i hi kei hi. Piangsakna om lo, nate in ama thu-in hong piangkhia ziau hi, cih upna (Darwinian) in Lai Siangtho hong hilh tawh kilangdo hi. Na khempeuh in kipatna hun khat (a kipat cil) i nei ciat hi. Kipatma, nate a omma-in Pasian om hi. Hun, kum, ni le kha a omma-in Pasian om hi. Ni, kha, kum in amau hun hun-in kihei diamdiam uh hi. Leitung in patna nei ahihna, Pasian in a piansak ahihna Lai Siangtho in hong hilh hi.\nJohn 1: 1-3; Heb. 1:1,2 sim in. Kua tungtawnin nate kipiangsak hiam? Piangsak Pa in singlamteh tungah hong si cih thu ngaihsun in.\nJesuh tungtawnin na khempeuh kipiangsak hi, ci-in Lai Siangtho in hong hilh hi. ‘Amah in nate piangsakin, Amah lo-in bangmah a piang om lo hi’(Jn. 1:3).Jesuh in nate piangsak hi (Heb. 1: 1, 2, 4). Na khempeuh kipatna in Jesuh hi-in, Amah mahin na khempeuh a thakin bawl pha ding hi, cih kamciam i muang hi. Bang hang hiam cihleh Amah in na khempeuh kipatna (Alpha leh Omege) leh a mong hi (Mang. 1:8; 22:13)\nPasian in mihing hong piangsak hi, cih thu in na nunzia hong khel hiam? Tua thu a um lo mi hi lecin midangte hi taleh nang le nang na kimuhzia a tuampi khat hi lo ding hiam?\nMi kimkhat in piansak ni-te in a taktak hi lo hi; limciinna hi, thugentehna hi, phuahtawm hi, ci uh hi. Hih bang upna panin nate in ama thu thu-in hong piang hi, cih upna (evolution) hong khangkhia ahi hi. Ni 6 sungin na khempeuh kipiangsak hi lo-in kum mak tul tampi sawt hi, ci uh hi.\nPiansak tawh kisai-in Lai Siangtho in bang pulaak hiam? Bang hangin Piancil Bu gen piansak ni-te in, limciinna hi lo-in ni khat nai 24 ahihna thupi hiam?\nPian.1:3-5;Pai.20:8-11 sim in. Koi bangin piansak tawh kisai ‘ni khat’ in khiatna nei hiam?\nHebrew laimal ‘yom’ in ‘ni khat’ mah hi pah hi (nai24 ni khat). Piansak ni-te in nai 24 sangin hun a sawt zaw hi lo hi. Piansak ni khat in kum mak tul tampi hi, a ci mipil kimkhat in Moses hong hilh a nial uh hi pah hi.\nPasian mah in ni khat a sawt tan hong hilh (Pian. 1:5). “Yom’ ni khat in nitum khat pan nitum khat ciang huam hi (Pian. 1: 5, 8). Hun sawtpi huam pulaak hi lo-in, nai 24 ni khat mah a genna ahi hi. Tua hi-in ni 7 kaal khat in kicing cihna pulaak hi. Ni khat pan kipan-in ni sagih a cihteh na khempeuh in kicingkhin hi, cih hong hilh hi. Ni khat leh ni khat kikaal ah kum mak tul tampi kihal cih bang om lo hi. A kizom to deu-deu hi. Piansak ni 7 in tulai hun mah bang ahi hi. Nai 24 ni khat in, Pasian in Ama khut tawh a gelh Thukham li-na, Sabbath tawlngakna a manphatna hong hilh hi.\nPiancil Bu hong hilh piansakna banah a dang piansakna om a, tua in, Nihvei Kumkik hun hong tun ciangin na khempeuh a thakin kibawlphat ding hong hilh hi. Tua hun ciangin a si thei nunna in a si thei nawn lo nunna-ah kikhel ding hi. Pengkul nunung pen a kitum ciangin mitphial kal-in na khempeuh in a thakin kikhel ding hi. (1Kor. 15: 52). Pasian in mitphiat kal sungin na khempeuh a thakin bawl ding ahihleh nate a piansak nadingin, ni 6 sung piansak thu a um lote gen bangin, ( theistic evolutionist) Pasian in kum mak tul tampi kisam lo hi.\nTu-in mi tampi in piansak ni sagih Sabbath langpan mahmah uh hi. Hih thu pen kumpite kipawlnate nasepzia, a kalsuanzia uh en lehang, Sabbath langpanna kimu hi. Europe gam tuamtuamte in a calander bawl uh tungah kaal khat sung ni masa pen Monday ni-in koih uh a, Sunday ni pen ni sagih ni-in koih uh hi. Sawtnai lo hun khatlai-in papal thuneite in leitung khuahun lum luatna a kiam nadingin, tua ni sagih ni in Jew mite Sabbath ni hi, ci-in, tawlngak ni dingin laihawm khia hi. (Pope Francis, Laudato Si’ Vatican City, 2015, 172.\nPian. 2: 1-3; Pai. 20:8 -11; Mk. 2:27; Mang. 14:7 sim in. Koi bangin Piansak nipi kaal khat in Thupiak li-na tawh kizopna nei hiam? Hih in koi bangin vantungmi thumte thupuak tawh kizopna nei hiam?\n“A ni sagih ni-in Pasian in a nasep khempeuh zo siang hi,”ci-in kigelh hi (Pian. 2:2). Piansak thu a um mi tampi in ni guk sungin na khempeuh kipiangsak hi, cih lim gen mahmah uh hi napi, Pasian in a piansak khin nai lo ahihna thu pulaak lo uh hi. A ni sagih ni, Sabbath a kipiansakna in Pasian in a piansak nasep a khitna ahi hi. Tua hangin Jesuh in ‘Mihing adingin Sabbath kipiangsak hi-a, Sabbath adingin mihing a kipiangsak hi lo hi, ci-in hong hilh hi (Mk. 2: 27).\nJesuh in tua bangin thuneihna tak tawh a genna a hang in Amah mah in nate piangsakin, Pasian leh a mite kikaal thuciam kizopna limciinna dingin Sabbath kikoih hi. Sabbath in Hebrew mite ading bekin hong kipia hi lo-in mi khempeuh adingin a hong kipia ahi hi.\nPiancil Bu in Sabbath ni a piansak khit ciangin Jesuh in asep thu thum hong hilh hi. Amasa-in “Amah tawlnga hi” (Pian. 2:2), A mite tawh tawlnga khawm ding a geelna eite etteh dingin Amah mah tawlnga hi. Nihna-ah Amah in ni sagih ni thupha pia hi (Pian. 2:3). Piansakna tawh kisai-in Pasian in ganhingte zong thupha pia hi (Pian. 1:22). Adam leh Eve thupha kipia-in (Pian. 1:28), ahi zongin a tuam vilvel-in a ni sagih ni thupha kipia hi. Thumna-ah Pasian in Sabbath ni siangtho-sak hi (Pian. 2:3); a siangtho-in koih hi.\nLai Siangtho sungah tua bangin a tuam vilvel-in thupi thum kipulaakna om lo hi. Hih thu thumte mah Thukham li-na in pulaak hi. Hih Thukham in Pasian in Ama khut tawh a gelh hi-in piansakna in Sabbath bulpi ahihna hong hilh hi (Pai. 20:11).\nMang. 14:7; Pai.20:11 in Sabbath Thukham in Piangsak Pa biakna dingin a bulpi hi, cih kimu hi. Koi bangin Sabbath in hun nunung a thupiangte tawh kizopna nei hiam?\nPIANSAKNA LEH KITEENNA\nA beisa kum 20 kim a kipan nupa pumkhat suahna, kiteenna tawh kisai muhzia tampi hong kikhel hi. Gam tampi in nu le nu, pa le pa kiteeng phamawhsa lo uh hi. Tua bang kiteenna a phal uhteh innkuan bitna a huu, innkuan manphatna tampi kisia hi. Kiteenna tawh kisai buai-na lianpi hong piang hi. Biakna leh kumpi kizopzia zong hong kikhel hi. Lai Siangtho hong hilh bangin innkuan, nupa kiteen a siantho-na kithupi ngaihsut nawn lo hi.\nPian. 1: 26 – 28; Pian. 2: 18, 21- 24 sim in. Pasian hong geelsak nupa kiteenna bang pulaak hiam?\nNi 6 ni-in Pasian in a piansakte lak pan a manpha penpen in mihing a hong kipiansakna thu hi (Pian.1: 26). Hih munah Pasian cih laimal a kigelhna-ah Pa, Tapa leh Kha Siangtho in nasem ahihna kipulaak hi. “Eima meel leh eima limsuun” cih kammal in a masa penpen a kizatna hong suak hi. Pa, Tapa leh Kha Siangtho in itna tawh nasemkhawm-in mihingte khat le khat kizopna nupa kiteenna hong koihsak uh hi. “Pasian lim bangin amah a piangsak hi. Pasian in pasal le numei a piangsak hi” (Pian. 1:27). Adam in tua nu a min numei ci hi. Kiteenna-ah mipa in a nu le pa nusia-in a zi tawh kigawm ding hi; amaute in si- khat, sa-khat hi ding uh hi (Pian. 2: 24).\nLai Siangtho in kiteenna a gen ciangin numei khat leh pasal khat pumkhat suahna hi. Amaute in nu nei, pa nei ahih mah bangun nupa kiteengte zong numei khat leh pasal khat kiteeng hi. Hih thupiak mi masa Adam leh Eve tungah kipulaak hi. “Pasian in amaute thupha pia a, Pasian in amaute tungah, ‘Ci pha-in tampi pha unla, leitung dimin zo un” Pian. 1:28. Thukham a Nga-na in tate innu le pa zahtak ding thupiak hi (Pai. 20: 12). Lai Siangtho gen nupa kiteenna in numei khat leh pasal khat kiteenna hi.\nMatt. 19: 3-6 Jesuh in kiteenna thu leh kiteenna in siangtho ahihna bang pulaak hiam? Jesuh thuhilhna siksanin Pasian in mimawh khempeuh a hong itna leh Lai Siangtho hong hilh kiteenna bangci bangin lenkip ding i hiam?\nPIANSAKNA, MAWHNA LEH SINGLAMTEH\nLai Siangtho in kicinna tawh kidim piansakna, mawhna hong lutna leh Messiah thu leh hotkhiatna thu in kizom hi, ci-in hong hilh hi. Hih thute in mihingte a hong kihotkhiatna bulpi hi.\nPian. 1: 31; 2:15- 17; 3: 1-7sim in. A hoih mahmah Pasian piansak leitungah bang thu piang hiam?\nPasian in nate a bawl-in ‘hoih mahmah hi’ci-in pulaak hi (Pian. 1: 31) “Piansakna in tu-in kicing khin hi… Eden huan in hoihna khempeuh tawh kidim hi. Adam leh Eve in suahta takin nunna singkung-ah pai thei uh hi. Nate a kibawlcil a mawhna, sihna mahial khat beek om lo hi. Ellen G. White, Patriach and Prophets, 47.\nPasian in Adam leh Eve tungah nekloh ding singgah a nek uhleh si ding uh hi, ci-in hilhkhol hi (Pian. 2: 15-17). Gulpi in Pasian muanmawh nading leh Pasian hilhkholh tawh kilehbulh-in nupa-te hopih masa hi. “Note in na si takpi kei ding uh hi” (Pian. 3: 4). Satan in Eve tungah thutheihna kamciam a, tua singgah ne hileh Pasian tawh kibang ding hi, ci hi. Eve in tua khemna um takpi hi.\nKoibangin Paul in Pian. 2: 15 – 17 sung a thu in thuman thutak hi, ci-in pulaak hiam? Koi bangin Romans 5:12; 6: 23 in Pasian in na khat piangsak-in tua khitteh amau thuthu-in hong piang tawm uh hi (theistic evolution) cih thu upna piangsak hiam?\nLai Siangtho gelh sawltakte in kamsangte gelh Lai Siangtho genbehna, pulaak kik uh om hi. Romans 5-8 ah Paul in mawhna leh hotkhiatna a deihhuai-na thu pulaak hi: ‘Mi khat tungtawnin leitungah mawhna hong lut-in sihna hong tung hi. Mi khat mawhna hangin sihna hong piang hi” (Rom. 5: 12). Ahizongin nate in amau thuthu-a hong piangtawm hi, cih upna a neite in mihing a pianma kum mak tul za tampi laipek-in mawhna om khin hi, ci uh hi. Hih bang upna in Lai Siangtho hong hilh mawhna kipatkhiatna, Khrih in hong hotkhiatna dingin singlamteh tungah a hong sihna leh hotkhiatna thu susia hi. Sihna leh mawhna in kizopna nei lo hileh mawhna thamna in sihna hi kici thei lo ding hi (1Kor. 15: 45, 47). Nate in amau thuthu-in hong piangtawm-in Pasian in makaih hi, cih upna in Khristian upna zungpi a susia upna hi.\nNGAIHSUTBEH DING: Ellen G. White, The Creation,”44-51; “The Literal Week”, 111-116, in Patriarchs and Prophets.\n“Piansakna tawh kisai telzia tuamtuam, siksan ding a tuamtuamte, a thuluan zia, kammal zatte leh a dang tuamtuamte a kikantel khit ciangin Piancil 1 sunga ‘yom’ ni khat in nai 24 hi, cih ding simloh a dang om lo hi.\n“Piancil Bu gelh pa in ni khat pen ni khat mah a gen hi pah ahihna limtakin pulaak hi. English, Gerhard F. Hasel,” The Days’of creation in Genesis1: Literaldays or figurative? Origin 21/1/ 1994,30, 31.\n“Khuak pil thutheihna lian mahmah i nei zongin Pasian in a hong makaihna aom keileh, Lai Siangtho leh piansak nate thu theihna (science) a kizop zia i thei khial ding hi. Piangsak Pa leh Ama nasep in mihingte theihtel zawh ding hi lo hi. Bang hang hiam cihleh Pasian leh Ama nasepte in leitung pilna in a hong hilhcian theihloh thu tampi om hi. Tua hangin mi tampi in Lai Siangtho pen belhthamcing lo, muantaakcing lo hi, ci uh hi.” Ellen G White, 8T., 258.\n1. A tunga Ellen G. White laigelh ngaihsun kik in. Tuhun-in zong Khristian sungah Lai Siangtho a bup-in a sang zo lo mi hong tam semsem hi lo hiam? Leitung pilna (science) in Lai Siangtho tawh a kituah keileh Lai Siangtho in muanhuai lo hi, cih pah nading om thei ding hiam?\n2. Pasian in na bawl-in, Amah lo-in nate in amau thuthu-in hong piangtawm hi, cih upna leh bang hangin Lai Siangtho hong gen up ding hamsa sak hiam? Tua bangin Lai Siangtho gen a um lo mi khat tungah Singlamteh tungah Paul in a hong hilh Singlamteh tungah Khrih a hong sihna thu leh Adam mawhna, sihna leh Jesuh hong sihna in a kituam khen thei lo ahihna pulaak in. Bangci bangin hong dawng kik uh hiam?\n3. Lai Siangtho in Pasian a hong kilaakna ahih manin Lai Siangtho hong hilh thu mihing in thei khin zo lo ahih manin upna tawh a kalsuan hi lo i hiam? Leitung pilna pulaak thute a sang zo lo mi khat pen khuamuhna nei lo mi cih nading om lo hi. Bang hang hiam cihleh tua bang mite in tawntung Pasian lahkhiat thute amaute in um thei uh hi. A taktakin Lai Siangtho gen a um lo mite (Pasian om lo cih upna -atheistic, a kimu thei nate bek in man nei hi, cih upna- materialistic) pen khuamuhna nei lo hi zaw hi.\n4. Pasian Kammal tungah a citak thu-um mite in nu le pa tawh kisai buai-na neite bangci bangin thuman tawh va huh ding na hiam? Denlup dingin a kipaipih numei nu leh a denglum ding mite mah bangin eite in zong mawhna nei hi lo i hiam?


url: =Start Over You searched for: Subject Newsletters ✖Remove constraint Subject: Newsletters Subject Neighborhood and Community Associations ✖Remove constraint Subject: Neighborhood and Community Associations Subject Rental housing--Law and legislation--New York (State) ✖Remove constraint Subject: Rental housing--Law and legislation--New York (State) Subject Rental housing--Law and legislation--New York (State)--Periodicals. ✖Remove constraint Subject: Rental housing--Law and legislation--New York (State)--Periodicals. Collection The New York State Tenants & Neighbors Coalition Records, 1970-2002, bulk 1970-2002 ✖Remove constraint Collection: The New York State Tenants & Neighbors Coalition Records, 1970-2002, bulk 1970-2002 Names The New York State Tenants and Neighbors Coalition ✖Remove constraint Names: The New York State Tenants and Neighbors Coalition Names Rent Stabilization Association of New York City ✖Remove constraint Names: Rent Stabilization Association of New York City Collecting Area New York State Modern Political Archive ✖Remove constraint Collecting Area: New York State Modern Political Archive


url: =Nasep nadingin Company ahoihpen kiteelna ah Google in akhatna ngah ~ ZD :: ZOMI DAILY\nposted on 13 March 2017 at 9:48 pm Lomkholna: Google, News, Sawltak, Tech, World\nFortune Magazine te’n leitung Company tuamtuam lakpan in nasep nadingin ahoihpen anoppen Company 100 telkhia uh a, tualak ah Google Company te’n akhatna ngahkik uh cih AFP News pan kiza hi. “100 Best Companies to Work For” cih thulu tawh akiteelkhia hi a, leitung Company tampitak te lakpan in Google pen Employer hoihmahmah, puhoih mahmah in ki ciamteh hi.\nHihbang in Fortune Magazine te’n ateelkhiattheih nading un Employee Surveys abawlsak ciatciat uh ahihi. Company bekbek 1000 valbang panin nasemmi Employee 232,000 valbang tungah Survey abawl uh ahihi. Company Culture, Employee Engagement, Fairness and Talent Development cihbang te leh Factors tuamtuam Assessment kibawl in aki teelkhia ahihi.\nGoogle Company ah nasem tepen an kivak, sam amawkna in kimet sakthei, puan akisawpsak (Free Gourmet Food, Haircuts, Laundry Service) himawk ahih manin amau Company sungah nasem in alutkha te kisik hetlo in nuamsa mahmah uhhi. Tuahang mahin leitungbup Company tuamtuam tultampi te lakpanin Survey akibawl ciangin nasepnading ahoihpen, anoppen Company in ciaptehna angah kikkik uh ahihi.\nHihbangin Fortune te teelkhiatna ah Google Company in “100 Best Companies to Work For” cih thulu tawh akhatna angahpen abeisa kum 11 sungah 8 veibang a ngahna hita hi. 8 vei angahna lakah akizom vilvel in abeisa kum 6 sung ngahciatciat uhhi.\n“100 Best Companies to Work For” lakpan Top 10 Companies tengpe anuai abang ahihi.\n“100 Best Companies to Work For” avekpi in na etnopleh hih LINK namek lecin, 100 vekpi in ki enthei dinghi.\nNasep nazonsawm leh hih Top 10 ahih keileh Top 100 sungpan in nazonsawm inmaw lawm 🙂 Company dangdang ah sepsangin nopzaw khading hi. ZD Sawltak #zomidaily\nPrevious: Midang pasal tawh alumkhawm numeikhat aguaktang in khuasung ah kivakpih\nNext: Christian Hymn te’ tangthu: Singlamteh Galkap Hi Lo Ka Hiam?


url: =2013-09-22 ~ TBC-Y\nNisim Thalakna: KEI KUA?\nPosted on Saturday, September 28, 2013by Siam Kim\nMoses in Pasian kiangah, “Pharaoh kiangah pai-in Egypt panin Israel mite a paikhiat pih dingin kei kua ka hiam?” ci hi.__ Paikhiatna 3:11\n Isaiah 5-6\n Efesa 1\nKum tampi lai-in Billy Graham pen England gama Cambridge University ah thugen dingin kisam hi. Tua bang mipil cingtengte’ mai-ah thugen ding a pilna in tawk kisalo hi. Degree kician zong ngah lo-in sang minthang ah zong kah ngei beek lo hi. A lawmte khat kiangah amah’n, “Pasian ading hi taleh, Ama’ nasem ding kiging manlo, kicinglo ka kisak tuanna om kei” ci hi. Pasian’ huh ding ngen ahih manin nasep semzom toto-a, Jesuh’ sihna le gupkhiatna thu a genkhia dingin Pasian in zang hi.\nMoses zong cingtak kisalo pipi mahin Israel mite a honkhia dingin Pasian in sawl hi. Moses in “Pharaoh kiangah a pia dingin kei kua ka hiam?” (Pai. 3:11) ci hi. Ama’ dinmun a ki-et ciangin “kampau awk” (4:10) kisa-a Pasian in, “Nang tawh kong omkhawm ding hi” (3:12) ci-in na ciamkhin zo hi. Pasian’ hotkhiatna ding zong a theikhin hinapi’n Israel mipite kihta ahih manin Moses in Pasian kiangah, “Bang gen ding ka hi hiam?” ci-a, Pasian in “KEIMAH in nang hong sawl hi” (tg. 13-14) ci-in dawngkik hi. Tua “KEIMAH” in Pasian hihna ahi “Tawntungpa,” “A omdenpa” “Abukim Topa” cihte hong theisak hi.\nPasian hong sawl nasep sem ding i kimuanloh laitak nangawnin Pasian pen muantaak hi. Ei’ kicinlahnate pen Pasian’ bukimna sungah cihthamlo hi. Ei le ei “kua ka hiam?” ci-in i kidot laitak Pasian in “Keimah” ci-in hong dawng khinta hi.– Jennifer Benson Schuldt\nTopa, kei tawh nong omkhop lam hong theisak in.\nKei le kei ka kimuanlah laitakin\nNong huh theihlam ka lungsim sungah hong telsiamsak in.\nKei nasep hong semzosak in.\nPasian nang tawh hong paikhawm cih na theih khit nungsang,\nkoi-ah pai ding cih lunghimawh kei in.\nNisim Thalakna: MEI LE GUAH\nPosted on Friday, September 27, 2013by Siam Kim\nMEI LE GUAH\nItna kip tawh kumpi tokhom khat kiphut dinga, thuman sep ding a manlang thutang zongin thu a khen mi pa pen... thuman tawh tu ding hi.___Isaiah 16:5\nKangmei in Cororado Springs gei-a huangpi a lawhphei tak ciangin gamlak ganhing le inn tampi susia mang hi. Mite Pasian’ tungah kiko uha, tua mei a suphelh dingin guah a zuksak ding thungen uh hi. Tua hileh meiphelhte ading nuamtuam ding ci uh hi. Pawl khatte’ thungetna leuleu pen lunglut-huai mahmah hi. “Guah hong zusak inla, keek bel hong kiasak kei in. Keek kialeh gam kaang veve ding hi,” ci-in lau uh hi.\nHih bang ka zak ciangin i nuntakna pen bitna le kisiatna kikal-ah a kikai-awk bangin om ka kisa hi. Mei tawh an i huan a, khualum zong i ngah hi. Ahi zongin hong kangtum thei hi. Tui tawh i pumpi kisil-in zong i dawn hi, leitung zong vottuam hi. ahi zongin tui in hong tumcip thei hi. A tamlua le a tawmlua in mite’ nuntak lauhuaisak hi.\nKha thu lamah zong tua bangmah ahihna i phawk hi. Leitung khantoh nading ahihleh hehpihna le thumanna (Zech. 7:9) tonkhawmsak theilo mawk uh hi. Jesuh in Pharisee-te kiangah thukham zuih ding bekbek hanthawm uha, “a gikzaw van” (Mat. 23:23) suat ding phamawh sa lo, ci-in taigawp hi.\nEite in hehpihna ahih keileh, thumanna cih tegel lakah khat bek i deih hi. Jesuh in tua tegel zangkhawm thei hi (Isa. 16:5; 42:1-4). Ama’ sihna in Pasian’ thumanna kicingsak a, mite’ kisap hehpihna hong lawhsak hi.–Julie Ackerman Link\nTopa aw, kei’ hoihsak tawm bek le\nNa thumanna ka theihnop hun kibanglo hi.\nA hong piang thukhat tungtawnin lungmuang tak\nka khen theih nading hong huh in.\nPasian’ thumanna le hehpihna pen Singlamteh ah kimuton hi.\nNisim Thalakna: PILNA ZAWI\nPosted on Thursday, September 26, 2013by Siam Kim\nTopa aw, Nangmah kong muang hi. Topa ka Pasian aw a hong dawng ding Pa, Nangmah na hi hi. __Late 38:15\nAlbert Einstein gen ngei khat: “A kiciangtan lo thu nih bek oma, vantung le mihingte’ haina hi. A masa zaw ka telcian kei hi” ci citciat hi. Eite zong i hai lamtak koici kitheih cih zong haksa mai hi. I gamtatna hang maw, ahih keh i teelkhialhna hang maw, cih i tel kei hi.\nTua ahih manin Late 38 sungah laphuakpa in a lungsim sungkhia-in Topa tung kiko hi. Ama’ lungkiatna le haksatna a ngaihsut kik ciangin Tuucing Kumpipa in: “ka haina hangin ka liamnate nai-in uih hi” (tg. 5) ci hi. Ama’ khialhna le meimate a telzaw-in hong gen tuanloh hangin thu khat hong pulaak a -- ama’ haina pen a zungpi ahihlam gen hi.\nTua bang haina pen bang tawh sumai kik ding cih ciangin Pasian’ pilna lo a dang om tuanlo hi. Paunak 9:10 in, “Pasian’ zahtakna pen pilna kipatna hi-a, Siangtho Pa theihna in thumuhna ahi hi” ci hi. Pasian, i nuntakna hong puah dingin i kiphal naakleh, tua haina khempeuh i khuplet thei ding hi. Ama’ hong itna khut tawh, sianthona tawh kidim pilna lampi i zui ding hi.\n___ Bill Crowder\nHong it Topa, a kiciangtan lo keima’ haina hong maisak in.\nNa pilna hong guan inla,\nNang ading le ka kiim ka paam aate phattuam nading\nkeima’ nuntakna hong zang in.\nPasian’ pilna pen kiniamkhiat taka ngente tungah kipia hi.\nNisim Thalakna: MINTHANG LO\nPosted on Wednesday, September 25, 2013by Siam Kim\nLuka 3:2-6, 15-18\nZekhariah’ tapa Johan tungah Pasian’ thu hong tung hi.– Luka 3:2\nSolomon La 6-8\nMi minthang le mi gualzote pen mipi a dingin madawk le leitung lokte hi uh hi. Luka 3 sungah mi minthang 7 kimu thei-a tua hunlai-in amau munah thunei pente hi uh hi. Rom kumpi Tiberias Caesar pen mipite sihna ding le nuntakna ding ciang dong thuneipa hi. Pontius Pilate pen Rom uk sung Judea gamuk hi-a, tua ciang Herod, Philip, le Lysaniaste in zong amau’ mun tek ah thunei uh hi. Annas le Caiaphas in Biakinn sunga nasep khempeuh ukin Siampi dinmun la uh hi.\nTua bang kawmkal panin upmawh loh khat hong pianga, “Zacharias’ tapa gamlak a om Johan tungah Pasian’ kammal hong tung hi” (tg.2). Gamlak aa om khat in Pasian’ kammal za thei ding, ama sang a kilawmzaw tampi omlo ding hiam? “Mawh maisakna ding tui kiphumna thu” (tg. 3) a hilh dingin Johan, mi minthang khat ahi hiam? Mipite ahih leh tua thuman thutak a zong dingin Johan kiangah kisikna tak tawh hong pai uha, Messiah hi ngelngel ding (tg. 7,15) ci-in ummawh uh hi. Johan in, “Kei nunga hong pai ding Pa in... Note Kha Siangtho le mei tawh hong baptize ding hi” (tg. 16) ci hi.\nPasian’ mitmuhna ah mi minthang i cihte kuate cih Johan’ nuntakna in hong telsak hi. Johan bangin, i sepna le hihna khempeuh in Jesuh a kawk thei hisak ni.––David McCasland\nTopa, ka minthanna uh\nNang ading bek hong zangsiam sak in.\nNa gam zaisak nading nang’ deihna hong deihsak in.\nKa nuntakna a nungta teci-te hong suaksak ta in.\nI kiniamkhiat naak leh, Amah’n na lianpi hong sem ding hi.\nNisim Talakna: LAWM\nPosted on Tuesday, September 24, 2013by Siam Kim\n1 Johan 3:11-18\nKa it tate aw, i kampi bek tawh ki-it lo-in lungsim takpi tawh ki-itin i gamtatna tawh kilangsak ni.\n––1 Johan 3:18\nSolomon La 4-5\nAsawt nailo hun khatin ka zi’ Janet tawh bawngkhawi ka lawmte kiang pan bawngsa pawlkhat ka lei uh hi. Ama kiangah pen sa sai dangte sangin kimanzaw a, kha tampi sung a kimang ding lei-in tuikhal tawh ka bilhcip hi.\nTua ka leizawh a sawtlo-in keek hong kia a, ko veeng teng mei hong sia dihdih hi. Ni khat sung bang tuikhal kuang suangah koihkhin ka hih manun bangmah ci manlo ding ci-in ka ngaihsun lel uh hi. A ninih ni zong mei hong pai tuan nailo ahih manin ka patau pian uha, ka buai uh hi.\nTua ahih ciangin Lai Siangtho thusinna khat aa ka lawm Ted samin bang ngaihsutna na nei hiam, cih ka dong hi. Tua ciangin amah’n zong midang khat kiangah a pai ding vai khat pai nawnlo-in kei kiangah hong pai-a, meiset khat tawh hong dawk lenlan mawk hi. Tua bang ka muh ciangin Ted tungah ka lungdamna a liat mah bangin Khris a itna ahihlam ka theih ciang Topa’ min ka phat hi.\nPaunak thuciin ah, “I kitaangsap huna i lawm, i lawm hoih pen hi” cih ka phawkkha hi. Johan in, “I kampi bek tawh ki-it lo-in, lungsim takpi tawh ki-itin i gamtatna tawh kilangsak ni” (1 Johan 3:18) ci hi. Khat veivei hih kammal pen ei’n midang i huh ciang hitaleh, midangte’n ei hong huh ciang hitaleh, zuih ding thubaih hilo hi. Ahi zongin Khris in hong zui khinzo a, eite in tua tua thupha i bawl ding kisam hi.–Dennis Fisher\nTopa, Na tapa Jesuh kote ading nong piak manin\nNang innkuan ah hong seh na hihna ka kiphawk uh hi.\nMidangte’ huhna a sangsiam ding le\nmidangte lungdamna takpi tawh a thuksiamte hong hisak in.\nKhris i it ciang bek, midang zong i it thei hi.\nMaan Tuamtuam Sep 17-20\nPosted on Monday, September 23, 2013by Htaung Kyint\nInnvak thunget te at ေဒါပံု (17 Sep)\nPawlpi's Thanlyin mission (17 sep)\nCE SUNDAY REHEARSAL (19 sep)\nOurs NEXT GEN (19 sep)\nTCC Student , Sport-time. (20 Sep)\nDrama "Salt" Rehearsal (20 Sep)\nTo Zeisu (Download here )\n22 SEP 2013 Bulletin\n22 September 2013 CE SUNDAY PHOTO\nPhatna La~Tg. Kam Sian TUang(Senior)\nNipi Sumpi apna leh donna~Lia Cing Sian Lun(Senior)\nLST Lotngah~YUZANA CE\nHun uk~ Sya Thang Hau Tung\nLimlahna Primary 1,2\nLai Singtho Simna~Tg. Mang Sian Sik(Inter)\nHe is Exalted ~Church Choir\nHanthotna : Syma Ann Julie\nLungdamkoh thungetna ~Sm Ngai Dim Niang\nSayama Ann Julie (22 sep 13 CE SUNDAY )\nLai Siangtho Simna~ Tg. Mang Sian Sik(Inter)\nLungdamkoh thungetna~ Sm Ngai Dim Niang\nChurch Choir - He is Exalted\nChurch Choir - He is Exalted (22 sep 13)\nNisim Thalakna: HAKSAT HUN-A LUNGMUANNA\nPosted on Monday, September 23, 2013by Siam Kim\nHAKSAT HUN-A LUNGMUANNA\nSang penpa liahna sung, vanglianpa liim sungah a om mi khempeuh in...\n Solomon La 1-3\nNaupangte in pen a pate uh suang mahmah mawk uh hi. Na innkiim khawng a kihonate ngaisim lecin, naupangte in “Kei’ pa nang’ pa sang golzaw” ahih keh, “Nang’ pa sang keipa kician zaw” ci-in kidem uh hi. Tua banga kidemna ah a nasia pen in “Nang’ pa sang kei’ pa hatzaw” cih ahi hi. Tua bang kiphatsakna in naupangte’ kihona bek hilo-in pate’ dinmun zong sukha ahih manin lamkhat pan lauhuai theizel hi. Pa tektek pen hong kilaisak nuam hipah phot hi.\nTua bang muanna le suanna bilbel pen lauhuaina a tuah uh ciangin tampi tak khamuang lungmuangin om thei uh hi. Tua ahih manin i it Pa Pasian pen Vanglian Pa ahih mahmah lungdam huai ka sa hi. Tua akhiatna in kua mah’n ama’ hatna tuk zolo ding hi. Nang le kei “Ama’ Vaangliatna nuai-ah khamuangin i om hi” (Late 91:1). Tua ahih manin Late laphuakpa in “Zan a lauhuaina le sun a thaltang leengte” (tg. 5) kihta lo ding, ci hi.\nTuni-a na tuahkhak ding le lauhuainate phamawh sa kei inla, i Pa Pasian pen a lian pen hi ci-in khamuang den in. Lungmuang in! A sia pen hun nangawn ah Ama’ vangliatna tawh a hoih pen a suah ding Topa’ thahatna in nang hong ompih zo hi.––Joe Stowell\nTopa Pasian, ka haksatna kawmkal ah,\nNang a vanglian\nNa hihna hong kilangsak in.\nKei hong nawngkai sak ding nate sangin\nNang na liatzawk lam hong thei ka hih manin\nNa vangliatna ka phat hi.\nI tuahkhak lauhuai lianpi sangin Topa lianzaw lai hi.\nNisim Thalakna: HOIH LE SIA\nPosted on Sunday, September 22, 2013by Siam Kim\nHOIH LE SIA\n1 Kumpite 14:7-16\nKa nasempa David... in a lungsim khempeuh tawh kei hong zui pa hi.\n___1 Kumpite 14:8\nTunai-in Thuciam Lui sunga Kumpite’ nuntakna ka enkaak hi. Ka gual-et suk ciangin kumpite pen tawmkha bek ‘hoih’ a, tampi tak sia, siazaw, le suuksia mahmah thei mawk uh hi.\nKumpi David pen “A lungsim khempeuh tawh Pasian a zuipa” (1 Kumpite 14:8) kici-a kumpi hoih-in kiciamteh hi (3:14; 11:38). Kumpi hoih lote leuleu ciangin Pasian nial-in, a gammite milim biakna a biakpihte ahi uh hi. Israel gam a kiphuat ciang amasa Kumpi Jeroboam pen a suuksiapen-in kiciamteh hi –“mawhna bawlin, Israel mite mawhna bawlsak hi” (14:16). Ama’ gamtat siatna hangin ama’ nunga hong kah kumpite zong a hoih kei uhleh, amah tawh tehkaak-in “Kumpi hoihlo” ci uh hi (16:2, 19, 26, 31; 22:52).\nEite zong mun khat hun khat-ah tehkaakna-in hong kizang theizel a, ahoih lam le a sialam hi kawikawi thei hi. A kiciangtanlo upna in a taangden khuavak le gamh hoih gamh pha nusiatzo hi.\nTua tawh Pasian’ min i thangsak thei hi. Ei’ tungtawnin Pasian khuavak hong tang henla, midangte in Amah a naih nading thu hizaw tahen!—Cindy Hess Kasper\nTopa, Nang tawh kibangin hong bawl in,\nNa vaang lian tawh hong uk in,\nKei, a tangden khuavak bangin\nNang’ hihna mite theisak nuam ing. —Robertson\nKhuazing pen hun ah zong a neupen khuavak taang hi.


url: =Lengte in mt. 38 ca. 94 cm. - zwart\nHome Mode voor haar Kleding Jurken Zomerjurken Jurk van TENCEL™ lyocell\nzwart Bestelnr.: 92578781 € 28.99\nmarsala Bestelnr.: 92576081 € 28.99\n€ 121 47\nRIANNE / 21.05.2021\nPrachtige kleur, dikker materiaal. Valt erg klein/smal!


url: =Banghangin Pathian In Moses Sam Ziam? | Siyin Chin Baptist Church\nPusuana 3:1-22 na sung ih et ciang, Pathian in a mite a suatak thei natu in Moses a sapna thu kimu thei hi. Israel mite in Pathian thu a nit uh lai in Pathian in thupha pia a, a thu a nit nawnngawl uh ciang, daan pia in Egypt ngam ah kum ‘400’ sung bang sal taangin ngual sila in na om uh hi\nI. SAPDAN TATUAMTE (Types of Calling):-\n1. Isaiah (Kamsangpa):\nKamsang Isaiah sia Pathian in, khua ngai a Biakinn sungah thungen in a omna pan sam a, Pathian taw a kimu ciang a nuntakna kiphawk in, kei mikiihuaipa, Pathian sia Thiangtho, Thiangtho, Thiangtho hi ci in pok a, a nuntak hunsung tawntung thianthona in keamcing (Control) hi. Pathian taw a kimu po ciangin, “Topa aw hiak om ing hong sawl tan” ci hi Tuni nang le kei zongh in Pathian sapna za a, Thu um mi a suak ih hi komin ih nuntakziate ei le ei ki enkik tawng, Kamsang Isaiah taw bangbang ih hi ziam?\n2. Ezekiel (Kamsangpa):\nKamsang Ezekiel sia Babylon ngam ah sal taangin a na sepna luisung pan Pathian in, vui suangval vasak a, tua taw na sam hi (Ezek 3:16-21). Ih Tapidaw nuntakna sungah Pathian in haksatna le a lauhuai tatuamte taw hong sap maa in, ei le ei kiphawk in, Topa ama kung zuan paiih thei leang kimeet zaw tu hi.\nMoses sia Pathian in sawlhing khat kaangsak (Burning bush) in tua taw na sam hi (Exo. 3:10) A nuntak hun nunung kum ’40’ teng sia tua-sapna in keam (control) a, lampui in hangsan sak in tha muang sak hi A mite in Pathian thu ni ngawlin Pathian a langdo ciang zongh in Pathian mai ah ding a, ka mite mawna maisak in, na maisak zo batu le keima min sia Vantung Laibu sung pan phiat in ci in ama atu sangin a mite atu a bulphu zaw lampui pha mama khat ahi hi (Exo 32 12, 32).\nII. PATHIAN IN MOSES A SAPNA II NGIIMNA (The Purpose of his call by God):\n1. A mipui Israel te tha a piatu:\nIsrael mite in Pathian thu ni nuam ngawl uh hikale daan thuakin haksatna, zawnsaknate a thuak uh ciang kisikkik in, Pathian tungah kapin, tau in, au in hong kiko uh tak ciang Pathian in tua a mite ii kaana le huu ngen in a kikona uh awte a zaak ciang om thong thei ngawlin, a suatak thei natu a lampui tu le, Na kaa, na tauna uh le na au nate Pathian in hongza a, hong hun tu hi, ci in a mite tha a pia tu in Moses a teal ahi hi.\n2. Pharaoh Kumpipa mai-ah A mite luangin maitang kisi in a dingtu (To stand vis-a-vis before King Pharaoh):\nMoses in a mite ii ngim thuakna te huvau a thin na in, Pathian mai ah thungen bek hi ngawlin, Kumpi Pharaoh mai ah maitang kisi in a din tu zongh lau ngawlin kiita ngawl hi. “Ka mite pusuak sak in , ” (Let My People Go) na ci hi. Tu lai lampui khat hi leang ei zongh Moses bangin Kumpite mai le Pathian mai ah ih ding ngam tu ziam? Tu laitak ih Zomite le ih Zongam ii dinmun lungngai leang, ih ngamle ih lei ah nuntakna haksat hu le ki ukna a phat ngawl hu in, ngual ngam ngual lei ah, ngam thumna zongin kipai tek hi. Tua thu taw kisai in mi pawlkhatte in, leilot thu taw a pai uh hi a, hamsiatna thuak tu hi, ci in a ngaisun zongh ki om a, tuabang hi bo pai tu a kul hi zo hi a ci zongh ki om hi. Bangbangpo ahizongin, khat le khat ih muna le ih mudan kibang ngawl ahikom, a pai theite pai in, inn sang panin maa a pangtheite in maa pang a, ih omna papo panin hanciam in, Pathian it in, Pathian min le a ngam zai natu le ih ngam le ih minam atu in maa ih pan tu ahi hi. Hi thu huvau in mite in ih mite hong siat son in hong zawngsak le ih mite atu in a dinpui ngam tu Moses bang lampui, ih hi tu kisamh hi.\n3. A Mite Sal Tanna Panin a Suatak tu:\nPathian in a mite ngual ii nenniamna le vawtsiatna thuakin a omna uh panin suatakna a nga natu ngiimna taw Moses a na sam ahi hi. Lampui khat ii dinmun zongh mite in leitung thu, thaa thu ah nenniamna, le vawt siatna a thuakna pan a suatak tu in Pathian hong teal ahi hi. Saltanna pan ih mite suatak in, suatakna pan thupha a saan thei natu sia lampuite ii vaipuak Pathian piak ahi hi. Moses in a mite ii suatak natu bangza ngim thuak a, bangza in haksatna le vawt siatna thuak ci sia Lai Thiangtho tungtawn in ih tel le ih heaksa ahi hi. Tua ahikom mihing khat papo in a dinmun lui le a omna lui pan thupha a saang thei buale, thupha a saan theina mun a zuat tu hizaw hi. Tua atu in a buaisak thei le a nawngkai sak thei tatuamte sia lampuite in Moses bangin kumpite mai le Pathian mai ah dingin vaipuak la a, vaihawm sak tu ahi hi\nPathian in Moses a sapna a thupibel in, saltanna, vawtsiatna le zawnsakna pan a mite suatakna le thupha saanna khui noai le khuei tui luanna mun ah lampui in paipui tu a hina thu hi bang kicing bua kale khat le khat tha kipia in, a kihanthawn nuam ih hi hi. Moses bang lampui pha ih ngam le minam sung panin Topa Pathian in tampi hong piangsak tahen, Amen.\nHeaktu: SCC magazine pan\n« Pathian Kung Paina Lampi\nZei Ni, Tu Ni, Zing Ciang Ahi Nisim ii Nuntakna »


url: =US gamsung khualzinna pawlkhat – 8 :: ZOMI DAILY\nposted on 10 January 2016 at 8:00 am Lomkholna: Article, Awnzapau\nWord Explosion 2008 – Victory Christian Center\nFriday, August 17-24\nUS visa ka ngahna ding a sapna lai hong vaihawmsak ka nuphalpa Pastor Richard Suan Za Liante nupa ahihi. Tua khawmpi (Word Explosion) kikhawm ding a ka paina uh a innteekpi pen Pastor Billy Joe Daugherty leh azi Sharon Daugherty na hi uhhi. Ihmut cim meel lo in kinavak ta kei leh Kawlgam pan pek a kikhawm ding a pai lawmlawm buang ci in kikhopna ah ka pai tangtang uhhi. Adangte thugente pen ih zak ngeingeisa mah kha khanlawhna ding teng mah kinak genin thu gen zong siam thei in action vive zong tawh kopin gen sensen uh a, zaknop mahmah leh muhnop mahmah kithuah hi.\nKa pawlpi inh tua ding a hong paisak cih bang a hih tuan loh hangin, Kawlgam ka tun kik tak ciangin bangteng pulaak ding ka hiam cia ka teptehna sungah kha khanlawhna ding tawh kisai ei gam ei lei ah zong muhna dan sinna dan tuahkhakna dan tektawh a kigengen kiza mun mahmah a, tuate tawh kisai athak in ka ciapteh ding ka mu khol kei hi.\nA hi zongin innteek VCC (Victory Christian Center)te kha mangthang veina leh deihsaknate ka thupi ngaihsut hi. Banghang hiam cih leh America pen Christian Country khat in kisim ahih hangin akician taktakin akisittel ciangin thu um mi tawm mahmah ta a, a biakinn teng uh ah a kikhawm ding mi om nawn lo ahih manin biakinn kikhopna mun teng hawm kai in piteek puteek leh a nu a pa tawh kithuah lai kum 18 nuaisiah khangno tawmtawm bek biakinn ah kimu hi. Tua pen innteek VCC te in kha khanlawhna a om hetloh lunghimawh in USA sung leh leitung mun tuamtuam ah thugen siam minthangte leh a painuam khempeuh kaikhawmin kumsialin “Word Explosion” ci in leitungbup khawmpi a sam den ahihi.\nPastor Billy Joe Daugherty pen a zi Sharon Annette Swift tawh a nungak lai a tangval lai pek uh a, Youth Pastor sem tuak ahihi. Kum 1973 kum August 18, Sani nitakin Lake village, Arkansas a om Lakeside Methodist Church ah kiteenna nei uhhi.\nKum 1979 kum January kha akipan Sheridan Christian Center ah pastor sem a, a sep zawh kumnih ciangin pawlpi mi 300 a phakna pan 2000 val hong khang vat a, lamdang kisa mahmah hi.\nKum 1981 Easter Sunday ni a kipan Victory Christian Center ci in pawlpi thak khat phuangkhia a, tua lai ah akipat masak ni mahmah in mi (1600) val kikhawm a, tha ki-ngah mahmah hi. Tua hunin biakinn a tuam in nei zo nai lo a, tuhun ciangin ahih leh a tul asim (5000) a ta dingin biakinn gol mahmah khat nei hi. Saturday ni 6:00PM, Sunday ni 9:00AM, 11:00AM, 6:00PM, hun li in kikhen hi. Mi tam lua a ta zo lo ahih manin hun li a, akikhen ahihi.\nTua banah VCC pawlpi in website bek hi lo in Radio Station ahi zongin TV Station a hi zongin a mau aituam zat ding a nei ngiat hi a, thugenna khempeuh leh Pasian paaina khempeuh zong leitung bupah aki-en thei a kingai thei dingin a bawl uh ahihi. Ama phuhsa Dream Center, Victory Bible Institute, Victory Christian School, Victory Fellowship of Ministries, Camp Victory cih bang tampi nei hi. Mikang mivom misan khentuam paihtuam aneih loh thamlohin pawlpi tuamtuam zong deidanna nei lo in a kuamah peuh in a it mahmah khat ahihi. Victory World Mission Training Center zong gam 94 ah phut a, Bible training center vekpi 900 sang a tamzaw nei hi. Gitneih hetloh laitakin gawl sung cancer natna tawh November 22, 2009 in Pa’ kiang hong zuatsan vat hi.\nAma nungah a zi Senior Pastor Sharon Daugherty makai in Associate Pastor Bruce Edwards, a tanute nih leh a pasalte tuak, Sarah & Caleb, Ruthie & Adam, a tapate John (single), Paul leh azi Ashley te tawh maapang khawmin a pa khekhap a zui zo dingin ki-aap in apa’uh maban sem suak uhhi. ( 2014 August 24, ni nitak nai 7:00PM a kipan anu Sharon Daugherty in Senior Pastor mun pan tawp in a tapa Paul Daugherty ap ta hi. Amah kum 29 pha pan hi.)\nPrevious: Kawlgam Hun Hoihlai ~ Rev. Gin Khan Nang\nNext: Ciangkang ~ Hau Za Cin


url: =England gamsung ah Accident hangin mawtaw 40 val ki phukha :: ZOMI DAILY\nposted on 15 February 2015 at 12:51 am Lomkholna: News, Sawltak, World\nNungdiak in South Korea gamsung ah Motor Accident nasiatak piang a, mawtaw 100 val ki thuap ngekngakliang cih thuthang ih zakhin hi. Tu’n UK gamsung ah Motor Accident omcih kiza leuleu a, mawtaw 40 val ki phukhagawp cileuleu hi.\nEngland gamsung Oxfordshire ah Saturday ni zingsanglam 07:45 GMT in thupiang hi a, hih mawtaw ki phutkhakna hangin mi 1 si cih BBC te’n genkhia hi.\nThames Valley Police te genkhiatna ah tua asipa pen mawtaw ki phutkhakna munah asipah hi a, adang mi khatzong gim mahmah, lamet tamlo cih genkhia hi.\nTualo adang mi 6 zong liamgawp a, mi 50 valbang in liamna tawmkhat tatek ngah uh cihzong kiza hi.\nThames Valley Police te’n hih mawtaw ki phutkhakna ahang akancian laitak uh hi a, banghang cihlian genkhiathei nailo uhhi. Ahi zongin mei kaigawp ahih manin, gamlapi ki mutheilo a, tuahang mah hiding in ummawh uhhi.\nHih buaina hangin lamzikpi te tawlpikhat kikhak cip ahih manin, mawtaw awkcip zihziah hi. BBC Travel te genkhiatna ah mawtaw awkciplua kisa, mawtaw akhawl ngilhngelh bekbekpen Tai 4 bang sau ciliang uhhi. Tusung Accident thu vive ki limzak mahmah ahih manin, ciahna kuanna ah mawtaw hawlte’n ki dopsiam ni. ZD Sawltak #zomidaily\nPrevious: Zomi Idol India grand finale\nNext: Hello Tedim (1) ~ Hau Za Cin


url: =MUC news (page 5) | Microchip in Sapi nambat hipahlo ~ MUC\nMUC news (page 5) | Microchip in Sapi nambat hipahlo\nAdmin 8:52:00 PM Articles, ZOMI SDA NEWS\nMicrochip pen Mangmuhna in agen nambat 666 ahi hiam cih dotna tampi om aa, mi tampi in microchip pen 666 i cih sapi ciaptehna hi ding hi ci-in gen uh hi. Christian tampi te’n Microchip pen Mangmuhna 13:18 sung a kigen, Sapi ciaptehna hiding ci-in, a kigen manin, a lauthawng mitampitak om hi. Microchip pen, number 666 hi peuhmahlo hi. Ahi zongin, mailam hun ah mite hong control nangin, a kizang thei ding vanh khat cih theih a hi hi.\nMicrochip i nasepzia le a kizatzia\nMicrochips pen information technology vanzat kitangsam mahmah khat ahi hi. Computer engineer leh IT scientist-te bang in a tuamtuam nam tampi bawl khia uh hi. Microchip i khut vun sungah kikoih henla scan tawh hong ki-en leh, ei i tangthu a kiguang khempeuh baihno takin, computer sung hong kilangh khia pah ding a hi hi. Tua baanah, i omna mun koi lai hiam cih zong, Global Position System (Kawlgam ah zong) a zang tam mahmah ta hi. Phone le mawtaw tungah kiguan setvan neuno khat hi-in, i pai ngei loh, i theih ngei nai loh mun khatah kuama hilh kul lo-a, hong hilh thei) zangin hong kikan thei ding ahi hi. Tu aa izatzat handphone-te, bankcard-te sungah zong microchip a kizangh hi aa, i om nana, i phone zatna, i bankcard zatna munmun hong kithei pah lianlian hi.\nNew World Order a kici One World Government le economic system hong tun’ tak ciangin, bankcardte, handphone tawh limtakin, hong kigaakcip thei ding ahi hi. Vanleina, vanzuakna cihte ah controlna baih mahmah ding hi. Tun Kawlgam ah Ayewady Bankte in sum lei sum zuakna ding, phone a hih kei leh bank card kizangh thei dingin code number bek zangta uh hi. Tua tungtawnin mobile phone panin van kilei, sum kikhak thei ziau hi. Bank pan, sum leitawi nading nangawn, SMS (text message ) tawh kileitawi thei hun hi ta hi. Na khempeuh sungah chips kilimzat mahmah ta cihna ahi hi.\nRFID pen Radio Frequency Identification cihna ahi hi.Hih RFID chips pen electronics vanzat kitangsam mahmah khat ahi hi. Security lam tawh kisai gentehna-in sum tawh kisai, (financial) identification le adang tampi ah kizang hi.Hih electronic chips pen neu mahmahin buhtang cia khawng bek pha hi.Ahizongin a sungah unique verification nambat om hi. Property scanner tawh a ki scan ciangin hih chips in scanner ah ID nambat na puak hi. Hih ID nambat tawh kituak set ahizongin, mihing le ganhing ahi phial zongin computer server liante ah network hiam internet hiam zangin olno takin kizongkhia thei hi.Tua ahihmanin mi khat peuh in ID nambat a neih a, computer server khat peuh amau tangthu kim (Personal Database) a neih naak leh, sum tawh kisai khempeuh le ama tangthu khempeuh olno takin kizongkhia mengmeng thei hi.RFID Chips nam nih om hi, khat pen Active RFID hi-in a khat zaw pen Passive RFID ahi hi. Active RFID Chips ah battery neucik lithium, CMOS cihte hi. Hih battery in chips sunga microchip’s circuitry ah (mei pia) power supply hi. Chips scanner ahih keileh, chip reader ah signal khak mengmeng thei lai hi.\nPassive RFID in bel battery nei lo-in Chip reader a power zang hi. Barcode le ATM Cardte Passive laka a kilang pawl ahi hi. Leitung gam 25 valah hih dan mimal identification programs kizangta hi. United States le Canada ah kinaak zat peuhmah hi. Hidan RFID lakah mi pawlkhat in sahang nambat dan-a a ngaihsut uh Multiple Micro Electrode Array (MMEA) zong kihel hi. Ki-at (Surgical operation) tawh olno takin mihing khuak le taksa mundangte ah olno takin kikoih thei hi. Hidan set mihing pumpi ah kikoih hileh Radio Frequency tawh Nerve (khua phawk theihna thagui) pan information (mimal’ thu khat peuhpeuh) kila mengmeng thei hi. Mi khempeuh in IP (Internet Protocol) kinei bang hi leh mi khempeuh computer khat mah bang ding hi. Nambat (Digit) 18 nei IP neih hun hong tung ding hi. Hih 18 pen mi tampi in 6+6+6=18 danin ngaih sunin nambat 666 piangsak uh hi.\nTuhun ciang Sattellite le LandLine links tampi om ta hi. Radio frequency banah RF transmitter le receiver a om naak leh information kikhaksawn haksa nawn lo hi.Tua ahihmanin RF transmitter dinga mihing zat theih dingin kibawl mah hi. Ahizongin Pasian thu zui thu um te adingin hih dante lau ding hi zenzen lo hi. Mi pawlkhat in theician lo ahih manun mawk lau thei uh hi. Mawtaw, cycle, nambat 666 nei tampi om hi. Inn nambat 666 nei tampi om hi. Simcard tungah nambat 666 kisuang tampi om hi. Tuate Sapi’ nambat 666 kici thei lo hi.\nNumber 666 i cih:\nHih sapi nambat i cihcih pen, i vanhzatte’ nambat hi zenzen lo hi cih pen, Lai Siangtho in siangtakin hong gen hi. Mihing ii nambat hi zaw hi. Mihing cih zong pen, min le za, tittle hi zaw lailai hi. Min le nambat kituak ahih manin sapi nambat kici thei pah tuan lo hi. Sapi hong piankhiatna, a khanzia, a sep ding khempeuh kamsangte in genkhol khin hi. Tua Sapi in kumpite’ Kumpi maw, topate’ Topa maw, Zeisu zalaih pa maw? Pasian ii title a deihgawh pa, Pasian’ zaa a sutnuam pa i nambat ahi hi.\nPasian’ zaliatna, thuneihna a sutnuam pa, Satan Dawimang pa ahi hi. Anti-Christ kici hi.\n(1) Hih Anti-Christ in leitung mite, Biakna min, Pasian min paulapin hong kilomkhat, hong kipumkhatsak ding hi. Ki-itna, kipumkhat theihna pen, Pasian Nipi Ni ... (atuh) ahi Sunday ni zatkhopna tawh, leitungmite hong gawmtuah ding a hi hi. Christian lote in zong, tua upadi /law pen zuihding baih hongsa mahmah lel uh hi. Pasian Nipi Ni ahih leh Sabbath Ni, Saturday ni a hi hi. Daniel 7:25 Anti-Christ in, Pasian thukham, Ni le Hunte khelsak ding ngiimna nei hi, ci-in hong hilh hi. (Eze 20:20) Sabbath ni pen, Topa le a mite kiciaptehna Ni hi. Eph. 1:13 Zeisu\na it te, thukham a zuite hi aa, Khasiangtho in ciaptehna pia beh lai hi. John 14:15 Sabbath pen, mihingte a’ ding a kibawl ahi hi. Mark 2:27 Topa Zeisu pen Sabbath i Topa hi. Mark 2:28 Tua ahi leh ei Christiante in, Sabbath ii Topa ahi Zeisu pen, Topa le a tate kiciaptehna ni Sabbath ni mah aa i biakciang, Pasian tate taktak ci-in ciaptehna kingah pan ding a hi hi.\n(2) Matt 28:1 Nipikal khat sung, Sunday pan Friday Ni zong, nasepni hi. Nisagih Ni, Sabbath Ni ahih le Pasian tawlngak Ni hi aa, Mihingte’ tawlngak ni dingin hong bawlsak a hi hi.\n(3) Anti-Christ ii tuu le tate in, damdamin Sunday ni tawh nasia tak kipumkhatna hong laa ding uh hi.\n(4) A nungta Pasian ii tuu le tate in, damdamin Saturday Sabbath ni tawh kipumkhatna hong laa ding uh hi. Tua laitakin, Satan in, Pasian tate tungah, hehlua-in galdo-in hong kuan ding hi. (Rev. 12:17) Thukham kiptak khotak a leen, beibang thuman pawlpite tungah, Satan hehlua hi. Tua thukham number 4 na pen, amuhdah penpen hi lai hi. A hang pen, Sababth in, Topa le a Tate kiciaptehna ni hi.\n(5) Satan in zong, amah le a tate kiciaptehna nading a man lo counterfeit Sabbath ahi Sunday, leitungah hong phuankhia hi. Nimrod kumpipa hun panin, nibiak ni-in, Sunday hong popular mahmah ta hi. Tua pen, Romans Empire hong thahaat mahmah laitak in, Constantine kumpipa in Anti-Christ ii khutzat le huzaap tawh, Sabbath, Topa Nipi Ni pen, Sunday tawh hong khelsak ahih manin, Christian a tam zawte in Sunday zang uh hi. Dawimang pa in, gualzo kisa kha ding hi. Ahi zongin, atawpna thukhen ding pen, Pasian mah hi.\nSapi Nambat a nei lote in van lei thei lo ding, van zuak thei lo ding hi, ci hi (Mang. 13: 17). Microchip nei lote in van lei thei lo, van zuak theih loh hun hong tung ken teh kici thei lo hi. Bang hang hiam cihleh, internet, phone vive hunah, sum tang zang nawn lo-in credit card bek kizatna mun tam semsem ta hi. Kawlpi ah zong credit card bek a zang kitam mahmah ta hi. Microchip tungah nambat 666 tuangsak uh a, tua microchip tawh van lei, van zuak thei ahih manin, “sapi nambat hi” ci-in upna ding thu om peuh mah lo hi.\nMang. 13 sunga ‘sapi nambat 666 le microchip tunga nambat 666 kisai kha peuhmah lo hi. Lai Siangtho ii gen bang hiam ci-in kan phat huai hi. Dawimangpa in hun tomno khat bek nei lai ahih lam thei ahih manin, nakpi takin nasem a, mite’ up theihtheih ding van zat tuamtuam hong zang hi.\nMi tampi in Dawimangpa’ thu a up khak manun tawntung siatna a tung ding uh hi lo zaw-in, Pasian’ thuman thutak a up loh manun a thuak ding uh hi, ci-in genkholhnate in hong hilh hi.\nMang. 12:14; 22:14 nasim beh in. Pasian thukham a zuite, a puan a siangtho sakte, nuntakna singah ciamkha ding hi. Mi Siangthote la ding bekin Topa Zeisu hong pai ding hi. Mi Siangtho i cihte a kuate hiam? Mawhna a bawl ngeilote maw? Hi zenzen lo hi. A mawhna a nusiate hi. Zeisu sisan tawh siansuahna a ngahte bek hi. Mawhna kisiik kik aa, mawhna i nusiat ding ahi hi. Zeisu sisan in i mawhnate hong sawpsiangsak thei bek hi.\nTua ahih leh mihingte a siangtho-in, kinungta thei maw? Lai Siangtho in mihingte a siangtho in, i nuntaak ding deih lua hi. Kinungta thei lua hi. 1Peter 1:16. Mimawhte, 1 John 3:4 Thukham palsatte, vangam tunglo ding hi. Thukham zuite, mawhna kisiik kik aa, mawhmaisakna Zeisu kiangpan a ngah aa, a siangtho-in a nungtate bek .... gupkhiatna saang ding hi.\nMicrochip hilo, Sapi’ nungzui loh nading leh, Tuuno nungzuihna pan lampial khia lo dingin Kha Siangtho in hong makaih tawntung ta hen.


url: =LESSON 8 *NOV. 15 - 21 A KINIAMKHIAT THEI VANTUNG PILNA ~ MUC\nLESSON 8 *NOV. 15 - 21 A KINIAMKHIAT THEI VANTUNG PILNA\nAdmin 9:26:00 AM Articles, Sabbath School Lesson\nLESSON 8 *NOV. 15 - 21\nA KINIAMKHIAT THEI VANTUNG PILNA\nTU KAAL SUNG SIM DING: James 3: 13 -4: 10; Thkna. 4: 6; Gal. 5: 17; Jer. 3: 6 10, 20;\nSawl. 19: 13 16; Late 24: 3 6.\nKAMNGAH: Topa mai-ah kiniamkhiat un. Tua hileh amah in hong lian bawl ding hi\n(James 4: 10).\nNasepna mun khat peuhpeuhah makai hi taleh, nasemte hi taleh, tungsiahte maipha ngah nuam lo kuamah om lo hi. Khasum khan ding, za khan ding ut lo kuamah om lo hi. Tua bang lungsim puak in khat le khat ki-elna, kihazatna, khat le khat\nkidem nopna lungsim om hi. Biakna pawlpi sungah zong hih bang lungsim nei a tam ciangin, nasepna mazang zo lo hi.\nNote lakah pilin thuthei a kisa a om leh kiniamkhiatin pilin, nuntak hoih le gamtat hoih tawh a\nlahkhiat ding ahi hi (James 3: 13). Kiniamkhiat pilna i cih in bang hiam? Koi bangin na tel hiam?\nMi kim khat in James 3 sunga thute in makai dingte neih ding thu vive hi, ci uh hi. Makai khat ii neih ding thute hi mah taleh, thu-um mi, nungzuite neih ding a kilawm thute mah ahi hi. James gen ii pilna in leitung pilna a gennopna hi masa lo zaw-in, vantung pan hong pai pilna a hong hilh hi gige hi. I gamtatzia in pilna nei le nei lo pulaak hi. Khrih in zong tua mah hong hilh hi. Pilna man taktak nunzia panin kimu thei hi (Matt. 11: 19).\nPilna le thu theihtelna cih a kigenna thu Lai Siangtho Lui sung khempeuh lak pan mun khat bekbek om a, Pasian in Moses tungtawnin Israel mite zuih ding a thupiakte ah kimu thei hi: “Tuate zui unla, sem un. Bang hang hiam cih leh hih thukhamte khempeuh a zak uh ciangin, hih minam liante pen a pil thuthei taktak hi, a ci ding uh mite muhna ah hih thu pen nomau pilna le nomau theihna hi ding hi (Thkna. 4: 6).\nTui limlo in angsung ding bek ngaihsutna, huaihamna, hazatna cihte limcing hi (James 3: 11). Ama ading bekin a nungta mite thuhilhna kammal hi. Tua bang lungsim in Satan lungsim ahi hi. Khrih deihna bangin a nungta dingin khensatna neilo, a ki-ap lo mi nunzia lauhuai hi.\nA kiniam khiatna pilna cih thu ngaihsun in. Tua bang pilna in phatthuamna hong pia\nhi lo hiam?\nMONDAY * NOV. 17\nPILNA NAMNIH James PILNA NAMNIH\nJames 3: 15, 16 sim in. Bangte in teitung tawh kipawl pilna kici hiam? Koi bangin pawl\nsungah tua bang pilna hong lut hiam?\nLeitung tawh kipawl pilna in thuman lo, Satan deihna zui-in, Kha Siangtho kihel lo pilna hi. Solomon in, mihing in thuman hi, ci-in mihing a ngaihsut thute in sihna hong tunpih thei hi, ci-in hong hilh hi (Pau. 14: 12; 16: 25). Hazatna, angsung hamphatna ding bek na ngaihsut leh, siatna tawh na kipelh kei ding hi. (2Kor. 12: 20).\nJames3: 17, 18; Jn. 3: 3 -7; Kol. 3: 1,2 sim in. Pasian kiang pan hong pai pilna bangci\nJames in Kha Siangtho cih kammal a zat loh hangin, Kha Siangtho nasep suah thak kikna thu pulaak hi. James in zong gah tampi a gahsak thei khaici, gentehna zangin, Lungdamna Thu in gah tampi gahsak thei hi. Vantung pilna in hehpihna, hoihna tawh kidim hi. Upna in gamtat hoih piangsak a, Pasian thupiakte zong hong zui nuamsak hi. Hehpihna in mawhna maisak hi (James 2: 13). Vantung pilna a nei mi in kiniamkhiat, lungnem banah, nopna, dikna, hehpih theihna, mawhmaisakna cihte a kipan mi khialhna mu lo-in, ama khialhna mu zaw ding hi.\nSiatnalampi zuih khak ding baih mahmah hi lo hiam? Na nunzia kisittel pha in. Leitung\npilna maw vantung pilna, koi zaw in hong huzaap hiam?\nTHURSDAY* NOV. 18\nKITOT KISEL A PIANGSAK THUTE\nNote lakah a om kitotna le kilaina koi panin hong piang ahi hiam? Deihluatna lungsim na\nneih manun note pumsung a kitoktok niloh ahi hi. James 4: 1; Gal. 5: 17. Bang in hih bang siatna piang sak hiam?\nThu-um mite sungah kikhenna a piangsak amaute sung pan ahi hi. Sung lam siatna panin pua lam siatna dong hong tun hi. Cilesa gualnopna lunggulh luatna hangin tua bang siatna piang hi. Tua bang lunggulhna in mihing susia hi. Leitung pilna in kitotna, kimuhdahna piangsak hi. Vantung pilna in hong makaih kei leh tua bang siatnate i zo kei ding hi (James 3: 17).\nJames 4: 2,3 sim in. Bang siatna pulaak hiam? Koi bangin tua siatnate in pawlpi susia hiam?\nJames in Thukham Sawm pulaak hi. “ Na na deih uh a, ahi zongin nei lo na hih manun mi na thatnuam uh hi. Nate deihna lungsim na nei uh a, ahi zongin ngah zo lo na hih manun kitawngin na kilai lawh uh hi” James 4: 2. Hih James gen thute in Jesuh Mualtung Thuhilhna hong phawksak kik hi. Jesuh in puatham kisiansuahna deih lo-in, lungsim kipuahphatna deih zaw hi. Tua hi-in, muhdahna pen mithahna mah tawh kibang siatna hi. Thu-um mite khat le khat kimudah uh ahih manun, khat le khat kithahna mah tawh kibang siatna hi, ci-in hong hilh hi.\nAngsung huaihamna in siatna piangsak hi. Kha Siangtho tawh a suak mite in Jesuh lungsim nei-in, Jesuh kiniamkhiat bangin kiniam khiat ding uh hi. Kiniamkhiat mite in amau angsung ding bekin nungta lo uh hi. A kiniamkhiat mite in Jesuh khe phungah tu-in Ama thu lungngaingai ding uh hi. Ellen G. White, The Desire of Ages, 330.\nWEDNESDAY* NOV. 19\nLEITUNG TAWH KIPAWL\nJames 4: 2-4 sim in. Bang hangin James in alaikhak mite numei pasal mawhna\nbawl mite ci hiam? Jer. 2: 2; 3: 6 10, 20; Isaiah 54: 5; Lk. 16: 13.\nKamsangte in Pasian mite mo tawh hong genteh hi. Leitung lungsim, cilesa pumpi deihna bangin a nungta mite pasian tuamtuamte biakna hi, ci-in James in hong hilh hi. Siatna ki-uk sak zaw dingin amau deihtel hi zaw hi. James 4: 5 pen telhak mahmah hi. Mi kim khat in Kha cih kammal in Kha Siangtho a cihna hi, ci-in ngaihsun uh hi. Thu-um mite in Kha Siangtho lunggulh uh hi, ci-in ngaihsun uh hi. Mi kim khat in mihing ngaihsutna a gennopna hi, ci uh hi. Pasian in mihingte tawh hong nungta khawm nuam hi, a cihna hi ding hi, ci uh hi. Ahi zongin James hong hilh nop thu ngaihsun lehang, khiatna neilo pi-in siatna nial ding hong hilh lo hi. Siatna a pel dingin Pasian in hong hehpih hi. Pasian in a kiphasak mite nial a, a kiniamkhiat mite hehpih hi (James 4: 5,6).\nMihing' deihna in siatna hi pah sam lo napi, ahi zongin siatna in hong ukcip ahih manin thuman lampi panin lam kiphial kha pahpah hi. Siatna, mawhna khempeuh a sian theih nading hehpihna lampi bek om hi. A kiphasak mite in tua hehpihna a sang dingin lungsim kongkhak hong lo uh hi. Hehpihna a sang dingin Topa tungah lungsim ap kul hi. A kiniamkhiat mite bek, a mawhna kiphawk a, Pasian hehpihna ngah ding amah le amah kilawm kisa lo napi, Topa tunga a kinga mite bekin Topa maipha mu thei bek ding uh hi. Eite kitangsap lian pipen in Pasian hehpihna ahi hi. Ellen G. White, The Desire of Ages, 317.\nKi entel pha in. Bang in hong hottaak cingsak hiam? Koi bangin hehpihna na kisap lam hong lak hiam? Bangci bangin Singlamteh bek in hong honkhia thei hiam?\nTHURSDAY *NOV. 20 PASIAN TUNGAH KI-AP\nTua ahih manin Pasianthu na mang un. Dawimangpa na nial un. Nial le-uhcin no kiang panin\ntaikhia ding hi. James 4: 6. Hih thu in a sawl zia ngaihsun in. Ei le ei tha-in Dawimangpa a nial ding hi lehang, i zozo diam? Paul nasep mu-in, dawi hawlkhia thei Jew mi sagih in Jesuh min tawh dawi hawlkhia ding a hanciam uh tak ciangin, dawivei mipa kitom gawp a, tua mite lau-in guaktangin taikek uh hi (Sawl. 19: 13 16). Tua ahih manin kha gilo khempeuh i nial zawh nadingin Pasian tungah ki-ap ding kisam mahmah hi. Topa kiangah i zuat nak leh, dawi a nial ihi pahpah hi. James in a laikhak mite in thuman a thei ngei nai lo mite hi lo-in thu-um mi hi khinsa vive hi. Eite zong thu-um ihih mah bangin nisimin Topa tungah i ki-ap nak leh, Topa in ze-etna khempeuh hong zawhpih ding hi\nJames 4: 8 10 sim in. James in bang thu hong pia hiam? Koi bangin tua thupiakte khat le\nkhat in kizopna nei hiam? Bangci bangin Pasian tungah ki-apna tawh kizopna nei hiam?\nJames 3: 13 sung a kipan leitung pilna panin vantung pilna tawh kikhel ding hong hilh hi. Isaiah in a gen bang mahin (Isa. 14: 12 14), leitung pilna in kiphatsakna piangsak a, vantung pilna in kiniamkhiatin, Pasian tungah ki-ap ding hong hilh hi. Topa tawh kizopna ah citak lo, a lungka mite, Topa thuciam om bangin, Topa tungah a citak ding hong hilh hi (James 4: 8 le 1:8 en kak in). Tua hi-in Topa tungah ki-apna in a kilawm kituak hi bek lo-in, i mawhna kisik ding a pulaak ihi hi ( Lk. 5: 32).\nKoi bangin i khialhna khat kisik ding i hiam? Late 24: 3 -6 siksanin James in kisikna lampi hong lak hi. Khatna ah: Pasian zuan un. Tua hi leh, eite tawh hong om khawm ding hi. Nihna: gamtatna a kipan lungsim kisiansuah ding.Thumna ah: tua khialhna hangin dahin kapin Pasian hehpihna kitangsaplam phawk in.\n“Topa mai-ah kiniamkhiat un. Tua hileh amah in hong lian bawl ding hi” (James 4: 10). Hih in bang a khiatna hiam? Koi bangin nang le nangin kiniamkhiat thei ding na hiam? Koi bangin Jesuh kiniamkhiatna mitsuanin nang zong kiniamkhiat thei ding na hiam\nFRIDAY * NOV. 21\nSIMBEH DING: Mi tampi in leitung ngeina bangin nungta uh ahih manun lunggimna namcin tawh kidim uh\nhi. Leitung mite bangin a nungta ding, amau sep bangbang a sem dingin khensat mawk uh hi. Tua hangin, khuamial gamtat tawh kidimin hingimna tawh nungta khawm uh hi. Pumpi taksa deihna leitung lungsim cilesa lunggulhna bek mitsuanin nei uh ahih manun siatna khat khit khat in bawhhuan hi. Nisimin lunggimna tawh kidim den uh ahih manun lamet bei uh hi. Topa in tua bang mite tungah “vangik pua-in a gim mita aw, ka kiangah hong pai un. Tawldamna ka hong pia ding hi,”ci-in sam hi. Ama gam le Ama dikna zong masa un. Tua hi leh, hih leitung kitangsapna khempeuh kong pia ding hi, ci-in hong kamciam khin hi. Ellen G. White, The Desire of Ages, 330.\n1. Monday thusinna ah, pilna namnih thu i gen hi. Tua pilna namnihte in bang sem hiam? Tu kaal sungin na nunzia ah koi pilna na kimakaihsak hiam?\n2. Israel mite Topa thupiak a zuih laiteng uh, nam dangte enhuai mi suak ding uh hi, ci-in kamciam kipia hi. Tua kamciam in amau kisialh nading hi lo hi. Ahi zongin amaute kiniamkhiat lo-in kiphasakpih uh hi.\nVantung pilna ahih leh hong kiniamkhiatsak ding hi. Israel mite khialhna panin bang thuman na mu thei hiam? Koi bangin amau khialhnate pelh thei ding na hiam? Koi bangin biakbuk in kiphatsak loh ding hong hilh hiam? Koi bangin Singlamteh in kiphasak loh ding hong hilh hiam?\n3. Leitung ngeina bangin a nungta dingin bangzahin na hanciam hiam? Leitung ngeinate a sia hi khin pah hiam? Leitung ngeina tawh kizui-in hauhna, liatna, minthanna tawh kidim uh hi mah taleh, amau nunzia in siatna lam manawh mi tampi om hi lo hiam? Leitung nate in siatna hong tunpih ahih lam na phawk hiam? A thupi pen ah, leitung siatnate nial a, leitung nate tawh a siakhawm ahih loh nading un, leitung nate tungah lametna nei mite bangci huh thei ding na hiam?\n4. Kiniamkhiatna tawh kisai ngaihsun in. Bang hangin thu-um mi in kiniamkhiat ding thupi hiam? Bang hangin kiphatsakna in hong siatsak hiam?


url: =Inn Sunga Tuuvom Khat I Hiam? Agelh ~ Kap Za Khai (Photoh) - Laibu Saal\nHome > Thuluui/Articles > Inn Sunga Tuuvom Khat I Hiam? Agelh ~ Kap Za Khai (Photoh)\nInn Sunga Tuuvom Khat I Hiam? Agelh ~ Kap Za Khai (Photoh)\nInn Sunga Tuuvom Khat I Hiam?\nAgelh ~ Kap Za Khai (Photoh)\nTuuvom cih pen tuu kangte sangin a gilo, a lampial, kimlepam a nawngkai sakte tuuvom a kici ahi hi. Mi khat peuhpeuh pen innkuan ading ahi zongin, kimlepam ading ahi zongin, a tualtatna peuhpeuh ah ahi zongin tuuvom hi thei hi. Khat veivei ei leh ei tuuvom i hihlam zong kithei mello thei hi. Hih a nuai-a thute tawh a kituak leh ei leh ei pen innkuan sunga tuuvom i hihlam kitheih pah ding hi.\nLungkituak lo den:\nI innkuan sunga om nulepate tawh ahi zongin, u le nau sanggamte tawh ahi zongin thulela khat peuhpeuh, vai khat peuhpeuh ah amau tawh lung kituak den ding cih pen a haksat hangin, lungkituak ngeilo den i hihleh, tua pen i thanemna hizaw a, ei pen amau adingin tuuvom i hihna ahi hi. Innkuan vai khempeuh ah thukimna i neizo kei zongin luangkhawm theih ding hihang. Tua bang loin innkuanpihte hihna, geelna khempeuh ah thukim lo bek tham loin lungkituak ngei keileh ei pen innkuan tuuvom hita cih phawk ni.\nEi muhna bek tawh ding nuam:\nInnkuan sunga i neih den ngeina leh tatziate awlmawh loin eima muhna leh hoihsakna bekbek tawh i om nop leh tua in ei pen inn sung tuuvom hong hisak hi. Nulepate’ hoihsak leh amau deihna zuih lohna, sanggamte thu manglohna cihte hi. Innkuanpihte thuhilhna, makaihna, deihsaknate thusim loin ei muhna bek tawh i kal den leh inn sung tuuvom ihihna taktak phawk ciat ni.\nBuaina piangsak den:\nInnkuan sungah buaina i piangsak denleh ei pen inn sung tuuvom hi. Inn sunga innkuan vai buainate inn pua lamah nawnin i tuntunna ah buaina piansakna ahi zongin, a pua lama buainate peuh inn ah hong ciah pihin inn sungah buaina piansakna ahi zongin, bangbang tawh buaina i piangsak zongin, inn sung ading hoihlo ahih manin ei pen inn sung buaisak tuuvom ihihna phawk ni.\nNgimna nei loin nuntakna:\nInnkuan sunga tate ngimna nei tawh nuntak ding pen nulepate’ lunggulh hi a, ngimna nei takin nuntak lawhcing ding pen amau teng ii hong lametna ahi hi. Ahi zongin bangmah kin leh uk nei lo, ngimna bangmah nei lo pi-in lung nuntak bangin i om thapaih denleh ei pen inn sung niin bang hilel a, inn sung tuuvom zong i hihna phawk ni.\nMin hoihlo tawh sap ngahna:\nNulepate le sanggampihte in “mi gina lo, dawi, mi sual” cih banga hong sap leh ei pen innkuan tuuvom hita cih kilang mahmah ta cih theih ding hi. I it leh ngaihte min ngaih mahmah tawh kisam hi. Innkuan sungah min ngaihlo tawh hong kisap, kivawh leh i dinmun phawk ni.\nInnkuan sungah ‘amah a om loh hang bang phamawh diam, hong kihel keileh hoihzaw lai, amah tungah dot kul kei ee’ cih bang genna leh thupisim lohna i ngah leh ei pen inn sunga tuuvom ihihna hong kilangsak mahmah hi. Tuuvom ihih manin hong thusim lo, hong nawlkhin ahi uh hi (source-lovepanky).\nInn sung kiamsak:\nInn sunga van leh nate zuaksimna, suksiatna tawh innkuanpihte buaisak denin innsung i kiamsak den leh innsung tuuvom ihi hi. Guihtheih khamtheih zat nadingin inn sung van leh nate zuak, in Nulepate leh sanggamte in innsung zeemin, innkuan khantoh nopsak ding a hanciam laitak amau nasep leh hanciamnate i mawk suaksak den leh tuuvom ihihna kiphawk ni.\nKha thu lunglut lo:\nNulepa leh sanggamte in i pianthak loh lam hong thei in, i pianthak ding hong deihsakna tawh camp leh crusade, leh gupna tintan khat peuhpeuh hong kahsak ciang ‘ut ke’ng, piangthak khin ing, Pasian thu khawng ka theih loh om kei, no va kahzaw vou’ i cihcih leh ei pen inn sunga tuuvom i hihna kilang hi. Kha Siangtho leh Kha Siangtho bekmah kigawmkhawm thei, kikhawl thei ahih bangin Kha Siangtho neite tawh i kisaisai leh ei tuuvom ihi pah hi.\nHih a tunga thu teng pen tuuvom hihna hong kilangsak thute hi a, i innkuan ading tuuvom i hihlam i kitheih leh kipuahkik in lampi manah ciahkik ding kisam hi. Innkuanpihte in ei pen tuuvom dingin hong deih peuhmah lo hi. Tua sangin Pasian in hong deihsak lozaw kan lai hi. Ei pen Pasian ading leh i innkuan adingin i nuntak sungin tuu thumang, tuu siangtho, tuu ngaihbaang, mite leh Pasian maipha a ngah tuu ihih ding a thupi ahi hi.\nKap Za Khai @ Photoh Pasian Thu Thuluui/Articles\nItem Reviewed: Inn Sunga Tuuvom Khat I Hiam? Agelh ~ Kap Za Khai (Photoh) Description: Rating: 5 Reviewed By: Cinpu Zomi


url: =Zomite kiciaptehna Vaphual tangthu ~ Paul Thangpi :: ZOMI DAILY\nposted on 17 February 2016 at 8:45 pm Lomkholna: Article, History, PaulThangpi\nThupatna: Leitung ah Gam, Minam, Kipawlna, Party, Mun, Khuapi, Sang, Company, Sum (sum tungah) atuamtuamte in kiciaptehna dingin amau deih Ganhing, Van, Singkung (ahkl) Na khat peuhpeuh lim azang uhhi. Ei Zomite in minam kiciaptehna dingin Vaphual izang hi. Tua ahihmanin Zomi ahihnakleh Zogam, Kawlgam, Vaigam, Tuipigal mun khat peuhpeuh ah minam vai, gamvai tawh kisai kipawlna ineihciangin kiciaptehna in Vaphual lim kizang hi. Zogamah vasa nam aza-a sim om sungpan Vaphual izatna ahang mikimin theihding deihhuai kasa hi.\nZomite Vaphual tawh Ciapteh Kipatna\nNi khat ni ciangin, a naupa Sial Lian in ton ding hong vaihawm hi. Zu leh sa na khempeuh kicing zihziah khin a, a nunung penin a upa a sam nuam hi. Tua ahih manin a upa a sam dingin vasa khempeuh kaikhawm in a sam siampen ding sin kawikawi a, atawpna ah Vavui asawl hi. Ton kipat ni zingsangin, a u Lawi Thang hong tung huak-huak takpi a, inntual tungah hong laam hi. Sial Lian zong nuam mahmahin, a inntual laizangah hong pai a, a u amuak hi.\nA u in a mul khat botin a khiatsuk leh, a nau in hoihsa mahmah in a lukhu tungah suang viuveu in mipi lai ah a laam hi. Vaphual mul tawh kilawm mahmah in mi khempeuh in hoihsa in a eng mahmah uhhi. Papi khempeuh in Vaphual mul ngen pah ngeingai uh a, a u in zong a mul neih khempeuh botbotin a khiatkhiat hi. A Kha a Mei abeidong botbotin khiatkhiat ahih manin a tawpna ciangin leng thei nawnlo in leilak ah hong kia a, a naupa in a tangsaal ah a kem hi.\nA nam tawh kizui in agol aneu om hi. Black Dwarf Vaphual namte a neu nam hi in gram 102 bang gik thei in a sauna 30cm (pi khat) bang pha thei hi. Africa gam nuailam ah ki mu thei hi. Southern Ground Vaphual namte a gol nam hi in Kg. 6 ciangbang gik thei in a sauna 1.4 meter (pi 4) ciangbang pha thei hi. Africa gam Namibia, Angola, South Africa, Burundi leh Kenya gamte ah kimu thei hi. Zogama om Vaphualte Kg. 4 ciangbang gik thei in a sauna 130 cm (pi 4) ciangbang pha thei hi. Akha zal leh 152 cm (pi 5) ciangbang zai thei hi.\nA nute sangin a pate gol zaw hi. Vasa dangte tawh aki batlohna khat ah Bawngki tawh akibang a mukpi uh oltakin a puak theih nangin a gawngguh atunglama nihte kizom se hi. Tua banah adekguite, thagui dangte sang’ lianzaw in khauhzaw se hi. A mukpi uh kihunna, mul puahna, bu bawlna leh annekna in zang uhhi. Vaphual pumpi tungah Gial (colours) nam 5: Asan, Avom, Akang, Aeng leh Ankampakte om hi. Tua ahihmanin Zomite in minam kiciaptehna in izat mahmah khat ahi Puandum agialte (colours) zong Vaphual gial pan ilak ahihna kimu thei hi.\nGamtatzia leh Omdan\nSun sungteng gamtangin zanin ihmu uhhi. Gamtatnate ah atamzaw a kop, a innkuan cihbangin kithuah uhhi. Nauneih lohhun sungin khat veivei ahonin kithuah khawm thei uhhi. Gammangtulak, mualkawm, singniim leh singkung lianpi dawna tut viuveu nuamsa hi. Alen uhciang akha van uh ngeih huak-huak mahmah in gamlapi pan kiza thei hi. A ham uh zong ngeih in gamlapi pan kiza thei a atuamtuamin ham thei uhhi.\nSun sungteng an zongin gamlapi vapha thei uh a, nitum kuan ciangin agiatphual mun zuan zel uhhi. Nisim in atawtna lampi zuiden uhhi. A ihmut ciangun alu vanlam ngato sak uhhi. Bawgki abang amukpi apuaknop nang ahihi. A maizum baih mahmah leh mi azakta thei ganhing in zong kiciamteh hi. Vasa dangte tawh zong kithuah khawm thei in a ne thei ding leh a susia thei ding alauhhuai Vasa leh gamsate kipawlin kidal khawm, kihung khawm thei uhhi.\nNupa ki Itna\nKoppih a khek mengmenglo ganhingnam ahihi. Vaphual nupa akibah (ahkl) aomkhop laitakun hundang sangin kamtam zaw uhhi. Abahpih masak (ahkl) no aneihpih masak pen mahtawh aneih kikciang neikhawmin ateek, ahuai, asih dongin nupa kopkhatin omsuak uhhi. A kikoppih akithuahpihsa bek mahtawh omkhawm den uhhi.\nTua ahihmanin Ganhing khawiten Vaphual abah (omkhop) saknop uhciang haksa samahmah uh a, tamveipi ahamciam uhciang hithei pan bek hi. Vaphual nupa aki it vanglakte khat si leh alawm lungleng khuangai lua om thei nawnlo in lengleng hi. Atawpna ah amah leh amah zong kikhual zonawnlo in vanlaizang pan akhate zepin ki khawhsuk vilvel a alawm sihna munah Sing leh Suang aom bangbang tawh kitatsukin si hi ci-in Khangluiten naciamteh uhhi.\nSuan leh Paal neihna\nAzenzen in apa anzongin apai laitak anu in tua abu hukna vang kiukiau nasukham kha banghileh apa in Vaphualpa dangtawh aomkhawm sa in anpuak nawnloin nusia hi, kici hi. Tua ahihmanin anu leh anote annek ding azonglai Vaphualpa khat kithatkha, kimankha bang hileh anu leh anote abu sungah an ngawlin puuksi khinding ahihi. Anu in anote anutsiat sangin abu sungah anote tawh sikhawm zaw kici hi.\nAnote agol deuhciangin api akha-te hong khauhkikin abu sungpan paikhia-in anupa un anote anpuak khawm uhhi. Anu apaikhiat ciangin abu sunga om anote in avang hukik uhhi. No aneihkik uhciang abu lui mah zangkik zel uhhi. Kum 3 aphak masiah Bawngki abang muk neinailo uhhi. Kum 5 acin khitciang Vaphual mel taktak puapan uhhi. Zogama om Zovaphualte kum 50 ciangbang nunta thei uhhi.\nVaphual Kiciaptehna in azangte\nZogam (Chin State) bup in Gam Ciaptehna Vasa (State Bird) in kizangin Gam Dialpi (State Flag) tungah ki tuangsak hi.\nIndia gam State (25) sungpan Arunachal Pradesh State in Gam Ciaptehna Vasa in zang in Gam Sealpi (State Seal) tungah tuangsak hi. Kerala State in Gam Ciaptehna Vasa (State Bird) in zang hi.\nMalaysia gam State (13) sungpan Sarawak State in Gam Ciaptehna Vasa (State Bird) leh Gambup Ciaptehna (State Emblem) in zang hi.\nBombay (Mumbai) Natural History Society in a mau kipawlna Ciaptehna in zang hi. Bombay Natural History Society September 15, 1883 ni-a kiphuan hi in India gamsung Ganhing, Singkung, Lopate akemcing kipawlna lian mahmah khat ahihi.\nMalaysia gamah Sum tung leh Lailu tungah tuangsak hi.\n6).Indonesia gam Province (33) sung pan Central Kalimantan Province in Gam Dialpi tung leh Gam Sealpi tungah tuangsak in South Sulawesi Province in Gam Sealpi tungah tuangsak.\nIndonesia gama University minthang khat ahi Lambung Mangkurat University in a university Sealpi tungah tuangsak hi.\nVaphualte nuntakna sungah Itna dik leh Cihtakna man kimu thei hi. Tanglai hun pekpan ipu ipate in thu le la ah “Phualva bang Itna”, “Phualva bang ciampel keini” cihbangin Vaphualte ki Itna leh Cihtaknate etteh in na nungta uhhi. Vaphual nupate kicimtaak hetlo in ateek ahuai dong ki-it ki-ngai in sihna lo-ngal tawh kikhenlo uhhi. Asih uhciang zong kisihpih ngamlai uhhi. Vaphualpa in anu leh atanote khualin khua-ul, gim le tawl pipi nisa, guahzu, meikai nuai ah anzongin anpuak den hi. Tatsatlo in vilden in taisan ngeilo hi. Zomite in minam kiciaptehna in Vaphual izatkhak angtan huai in teelkhial hetlo hihang. Tua ahihmanin ei Khangthak Zomite in Vaphual Itna leh Cihtaknate nei a minam lian, minam picing leh minam khangto isuah nang hanciam ciatni. A khaikhawm: Paul Thangpi (Pau Pian Thang) Offenbach, Germany\nPrevious: Multikulti, “utterly failed” – Angela Merkel ~ Hau Za Cin\nNext: Nupa ki khenna ~ John T. Hum


url: =Kikhelna leh khantohna a piangsak thukizakna ~ Rev. Thang Van Lian :: ZOMI DAILY\nposted on 14 June 2020 at 12:00 pm Lomkholna: Article, Thangvanlian\nKhantohna pen thukizakna tungah kinga mahmah hi. Mimal khat, party khat, kipawlna khatpeuh ii lawhcihna leh muibutna zong thukizakna tungah tampi mah kinga hi. Sumbawlna leh kumpi nasepnate ah zong thukizakna mah a thupi pente lakah khat ahi hi.\nThukizakna hoih leh kizopna hoih piang hi. Kizopna hoih leh kilemna leh khantohna piang hi. Tua hangin kumpi hoihte in lampi hoih hamciam tek uh hi. Lampi banah tuitung, vantung tawnin tembaw leh vanlengte a manlang leh a nuam thei pen kibawl toto hi.\nThu kizakna gina kei leh kizopna zong gina lo pah hi. Kizopna gina kei leh ki-it ding zah leh kikhual ding zah in ki-it thei lo pah kikhual thei lo pah hi hang. Zomite hih dinmun ah sawt veipi i kiveivei hi. Khua khat leh khua khat awkaih khat leh khat kibang lo khawng tawh kiho thei mel lo leh kikhual mel loin sawtpi i om ngei khin zo hi. Innkuan khat tanau khat kikal nangawn kithuzakna tam leh ki-itna leh kizopna khang hi. A kithuza ding nupa khat ahih kei leh kipawlna khat leh khat a hun lap in kiza kha kei leh akikal ah midangte thu hong tam lut ciangin buaina hong kipan ahi hi.\nTuhun ciangin lampite leh i vanzat ding mawtaw saikel leh mawtawte hong lem zaw deuhdeuh ta a, thukizaktuahna zong tampi mah hong lem zaw ta hi. Tuitung leh vanlengte zangin khualzin gamvakna leh vanpuaknate leitungbup kizopna lem semsem ahih manin khantohna zong manlang mahmah pah hi. Zogam zong nidang bang nawn loin Kalay-Tedim-Tonzang-Cikha kikal ni khat thu in kitung ziauziau thei ta ahih manin khantohna lianpi khat hi bek loin khantohna dang tampi in hong zui lai ding hi.\nMailam Zomite’ lawhcinna leh muibutna ding zong Zomite in Zolai tawh laibu limci bangzah bawl, khasim, kalsim leh nisim thukizakna bangzah hawmkhia… cihte tawh kizui-in i thutheihna leh khuaphawknate hong kikhel hong kilamdang toto lai ding hi. Zomite neih online group leh page te ah bang thu teng kiza, cih tawh kilemna ding leh khantohna ding mabante hong kisai mahmah lai ding hi.\nMyanmar gambup kiteelpi hong nai kuan ta ahih tawh kizui-in tu-in zong Tonzang leh Tedim gam huam sung a NLD MP Candidate kua teng, cih pen minute khat sungin leitungbup ah kithei ziau khuahun ah i om ta hi. Pha a sate’ muhna leh a hawmthawhte’ muhna zong facebook te ah nikhat thu in kimukhia pah zihziah thei a, teelcin candidate leh leh party makaite a pil uh leh kipuah huai leh kikhel huaite hong kikhel semsem hong kipuah pah semsem lel ding uh hi. Tua pen amau metna leh mipite metna hong hi pah ding hi. Hanciam huai munte zong mu pah semsem thei ding uh a hong hanciam le uh mipite metna hong hipah ding hi.\nZomi TV, ZNTV, RIH Media, PESTEL Talk leh Zomi Broadcasting cihte akipan mel muh theih tong kiza thei media te hangin nidang a kithuza ngei lo Zomi ulian leh mipil mihau tampitakte tu-in mel kimu tong kisangin khantohna ding thu tampi hong kikumkhawm thei ta uh ahih manin Zomite maban limci mahmah ahi hi. Biakna lam makaite holimna leh thusunnate zong hong piang toto lai ding hi.\nTua hi a, mailam Zomite a hoih lamah manlang zaw in kikhel a i khantoh theihna dingin thukizakna hanciam toto ni. A hoih lamin kidemin thapiakzia siam sawm ni. Khat leh khat kikal siatna a piangsak thei ding thute pelin ki-itna leh kikhualtuahna lam a piangsak thei ding thuhoihte leh nisim thupiangte a tam theithei kiza semsem ni. Facebook a i laigelh pak khat leh i comment piak khat in man nei mahmah ahih manin heh laitak khawng thangpaih laitak khawngin kam gilo khawng i zat khak lohna dingin kikem ciat ni.\nThukizakna zang siamin a hoih lamin a kikhel leh a khangto Zomite hi dingin Topa Pasian in thupha hong pia hen. Rev. Thang Van Lian/ The Tedim Post\nSiapa pen ZYA – Tedim a dincil a kipan a kisapna zui-in tha hong pia hong panpih den hi bek loin Tedim Post Chief Editor hong sepsak ahi hi. Tulaitak Columbia Theological Seminary, Atlanta, USA ah Doctor of Education a sin laitak hi a, innkuanpih teng tawh sang huang sungah om uh hi. Tua kawmin Zomi Laizom Christian Church, Atlanta khuapi ah Pastor a sep laitak ahi hi.\nPrevious: Opinion: A lunglut huai Zogam MP Candicate te ~ Pu Go Sawm Khup\nNext: Surprise ~ Zomi Quavadis


url: =Philippines gamsung Casino sung buaina hangin mi 36 si, adang mi 54 liam :: ZOMI DAILY\nposted on 2 June 2017 at 8:24 pm Lomkholna: News, Philippines, Sawltak, World\nPhilippines gamsung aom “Resorts World Manila” akicihna Casino kimawlna ah thautawi khatin Automatic Rifle tawh phialkapgawp ahih manin mi 36 bang si cih Reuters pan kiza hi. Tua thautawipa pen amai kituam pasal khat “Masked man” kici a, tuni Friday ni in Gaming Room sungah mipi akapgawp ahihi.\nThautawh aphialkapgawp ciangin Resorts World Manila sung aom mipi te laulau in taikekgawp uh a, mi aliambekbek zong mi 54 bang phading kici hi.\nHih Resorts World Manila kici pen Philippines gam ii khuapi Manila City sung aom hi a, Philippines’ Main International Airport tawhzong kinai mahmah cihi.\nPhilippines Police te genkhiatna ah tua thautawipa ii azat pen M4 Assault Rifle namte ci uh a, ahi zongin hihpa gamtatna pen Terrorist Attack tawh kizopna omlo ci uhhi.\nHih thau kiphialkapna buaina apiankhitzawh nai 5 khitciangin thautawi migilopa pen Hotel Room sungah apumpi meikanggawp in kimu hi ci’n Police Chief Ronald dela Rosa in genkhia hi.\nPolice Chief ii genkhiatna ah hih thautawipa in mipi ngimin akap hilo a, Television Screen akaptam cihi. Ahi zongin tuabang in akapzakgawp khitciangin Gaming Room ii asual ah akiphah Carpet te meikang in tua meikhute pen gutawh kihel “Toxic” piang ahih manin, adikkha te nakzo nawnlo in si uh cimawk hi. Asi bekbek akigam in mi 36 pha cihi.\nVideo etnopleh: Resort World Casino in Manila Philippines Attacked\nThautawipa pen Hotel Room sungah Blanket puanzapi tawh kituamcip in, tuakhit ciangin Petrol (datsi) kibuak in amahleh amah kihal hiding hi ci’n Police Chief in genkhia hi.\nThautawi migilopa pen si cih akitheihma in hih gamtatna pen Terrorist Attack hiding in ki ummawhtek mahmah hi. US President Donald Trump nangawn in hih pen “Terrorist Attack” hiding hi ci’n ummawh cihi. Ahi zongin IS migilo kipawlna te lampan in bangmah genkhiatna neilo uhhi.\nAhi zongin hih thautawipa pen Terrorist tetawh kizopna omtuaklo ci a, tuaban ah hihpa pen gamdangmi khat hileh kilawm kici hi. Thunei te ummawhna ah hihpa pen guta damiah “Robbery” vai hizawding in ummawh uh a, tuahang inzong thautawh mihing ngimin kaplo a, Television Screen te kapsiagawp cihi.\nVideo: CCTV footage of Manila casino attack\nTua ahih manin hihpa gamtatna pen Terrorist Attack hilo ci’n Presidential Spokesman Ernesto Abella inzong genkhiakhin hi.\nRelated: Philippines gamsung ah akizom in Bomb nihvei puakkham, mi 7 liam\nThautawipa pen damiah ataih “Robbery” hiding in aki ummawhna pen athungip Backpack sungah Gambling Chips akigawm in $2.3 Million manneiding guangphitphet cihi.\nPrevious: Kentucky Governor pa Matt Bevin tawh kimuhna ~ Sia Pau Khai\nNext: Malaysia, Kuala Krai ah mawtaw tuahsia in, sangnaupang mi 6 si, 8 liam\nRussia gamsung ah Taxi Driver khatin khetawh khuasungvak mipi te nawkgawp, mi tampi liam\nZomi Baptist Association of North America pan Taangkona


url: =AHONG KIPIA LETSONG TENG PANA LIAN PEN – FGA Tulsa\nPasian Hong Gupkhiatna azom Khen VIII Dec/2010 pan\nNain khua kulhpi geiah ka din laitakun khua sung pan hankuang khat hong kipuakhia a, meigongnu’ tapa neihsun si a kivui ding ahi hi. Thakhatin mi khat in hankuang zawngte kiangah khawl phot dih un ci hi. “Hih misipa tungah bangkhat hong bawlpak ning, hingkiksak thei ding hi’ng” ci hi. Thakhatthu’n siluang puate khawlin lamdangsakna tawh tua mipa en hiaihuai uh hi.\nTua mipa in “Hi misipa pen pilna kisam hi” ci-in gen a…hankuang leilakah ngasukin science laibute le thuthuk pilna laibute la-in tua misipa thu hilh niloh a, ahi zongin nuntakkik thch nading piang thei lo hi. Pilna in bangmah sem thei lo hi. Pilna siamna i ngah main nuntakna piang masa ahih lam mangngilh kha hi. Pilna i sin theih ma-in kinungta masa hi.\nTua ciangin midang khat hong kipan leuleu a, “Hi misipa kisap pen a nuntak khuasakzia tawh kisai hi” ci hi. “Hi bang ninlakah mihing bangci kinuntak theih ding hiam? ciin nin teng siakkhia hi. Siangtho takin a puah khit ciangin pakkual hoih mahmah khat a hankuang tungah vial hi. Ahih hangin tua misipa pen nuntakna pia thei lo ahih manin hankuang sung mahah lurn lai hi. Sianthona in zong bangmah sem thei tuan lo hi.\nA thumnapa hong kipan leuleu a, a maia mi nih tegel sawnkhiain ken hih thei pha mahmah ning ci hi. “Tangvalpa aw, na lungsim sungah a nungtakik dingin kingaihsun in. Tua bang lungsim nei inla zui pah in. Utna lungsim na neih nak leh piang thei ding hi” ci hi. “Tangvalpa aw, hong pusuak in” ci-in zolzol keei hi. ‘Kipuahphatna, kipuahphatna vive’ ci-in a dah mahmah na nu meigong na ngaihsutna’n hong pusuakin” ci-in thu gengen hi. Ahih hangin hingkik tuan lo ahih manin amah zong a lungkia pian ta hi.Tua ciangin a maiah laidalpekno khat tungah “Ka sih kik ngei nawn !oh nadingin hong huhin Pasian aw, ci-in ka kiciam hi” cih laigelh a, na min thuh in ci-in sawl thapai hi. Ahih hangin amah sikhin hi, sizo hi! A kipuahphat nop hangin kipuahphatna in bangmah hih thei nawn lo hi.\nTawmvei sung a pau a ham om loin dai khipkhep hi. Kuamah a pau a ham a om loh ciangin siampi khat a hankuang geiah hong pai hi. “Gual aw, hih pa kisapna a thei om lo na hi uh hiam? Ama kisapna pen biakna hi. Moses laibu ngate le thu bulpi teng thei peuh leh nungta kik ding hi” ci hi. Tua ciangin hankuang geiah tusuk hi.\n“Thukham 613 teng mantak a zuih zawh nak leh nungta kik ding hi” ci hi. Tua ciangin a kianga mi khat in “Misi in bangci bangin tua thukhamte zui thei ding hiam? Zuih genloh na thugente zong hong za thei lo ding hi lo hiam? ci hi. Siampipa in “A! ken tuaci ngaihsut het keng” ci teitei a, ahih hangin a cih ding dang thei nawn lo ahih manin kangtakin kihemkhia hi.\nTua ciangin mihonpi lak panin mi khat hong pusuak a, adangte hih theih loh ken hih thei ning ci-in kingap mahmah hi. Tua bang a hankuang geiah tawmvei a din sungin mi khempeuh in adangte’n zong bangmah cih thei tuan lo ahih teh hih pa zong bang hong ci tam maw? ci-in en hiaihuai uh hi. Kamnem takin hong paukhia a, a kampau in thu nei tuan deuh se hi. ‘Tangvalpa aw tho in, ci-in Nangma kiangah kong ci hi” ci hi. Mi honpi in lamdangsakna tawh en hiaihuai uh a, hi pa kua hiam? “Ka” peuh a cih tuanse, “Ka” cih in bang yangliatna aana nei hiam? A bangci mi hi se hiam?’ ci uh hi. Thakhat thuin bang hong ci tam ci-in a dipkuat hiaihuai uh hong dai hi.\nMisipa hong hak a, a mai hong sanin a lung-tang in na semkik ahih manin hong thoin hong dingkhia hi.\nBang thu piang hiam? Jesu in nuntakna pia hi. Tua pa pen a si hi a, nuntakna ahi pumpi nuntakna kisam masapen hi. Pasian’ Tapa in a kisap ahi nuntakna mah pia pah hi.\nLawm aw, nang zong tua mah bang na hi a, “mawhna sungah” na si hi. Nang zong nuntakna na kisam hi. Ahih hangin nang kisap pen leitung pumpi nuntakna hi loin kha nuntakna ahi hi. Tua zong Khris sung mahah hong kipia letsong lak pan letsong lianpen ahi hi.\nNuntak tawntungna nei lopi-in kuamah vantungah lut thei lo ding hi. Pasian’ nuntakna longal adang nuntakna lut thei lo ding hi. Tua nuntakna a neite bek kipia ding a, a nei lote ading kong kikhak ding hi.\nJesu leitungah hong paina in hi thu hang bek ahi hi. Jesu in “Amaute in nuntakna a neih nadingun kong pai hi” ci hi. (Jn.10:10) Banghangin nuntak tawntungna kisam hiam? Banghang cihleh mite “mawhna khialhna sungah si uh hi” (Efe.2:1,5)Mihingte pen na nam thum (hu, kha le pumpi) kigawm ahi hi.\nAdam a khialh khit ciangin a si pen bang a hiam? A pumpi si pah hiam? hi lo hi. Tua ni-in si pah lo hi. A leitung pumpi tawh kisai-in ci le’ng thahat lai mahmah hi. A lungsim a ngaihsutna hiam? hi lo hi. Thu ngaihsut theihna lungsim, geeltheihna le lawntheihna lungsim nei hi. Tua ahih leh a kha ahih loh phamawh hi. Khialhna a bawl mateng uh Pasian tawh kipawlkhawmtheihna kitat nai lo hi. Ahihangin a khialh khit phetun Pasian tawh kizopna kitat hi. Tua ahih ciangin nuntakna ngah kik nading a kisam thu in kha nuntakna ahi hi.I thatang le i lungsim a hat lai teng mihingte a nungta takpi mah i kisa kha thei hi. Ahih hangin Pasian in mite hong etsuk ciangin mite nam nihin hong khen a, a nungta lai le a site ahi hi. Tu mahmahin nang zong tua pawl nih sunga a khatzawsang pen na hih kul hi.\nLampi a pai vatvat mi khat i muh ciangin “Huapa limhin lai veh e valval” i ci kha thei hi. Bang i cih nopna hiam? A pumpi a nuntak lai hang ahi hi. Ahih hangin a kha pen a si hi kha thei ding hi. A suahthakkik nai kei leh Pasian muhna ah misi ahi hi.\nZum nasem kizen mahmah khat i muh ciangin, “Hua pa nungta lai mah e valval” i ci kha thei hi. Tua zong bang i cih nopna hiam? A pumpi le a lungsim a nuntak lai hang mah ahi hi. Tua ahih manin a lungsim thahat a, a lungsim in nasem hi. Ahih hangin Pasian in a etsuk ciangin bang khat ci kha thei ding hi. “Si hi” ci hi. Ei mihingte in leitung nuntakna mah a gengen hi hang a, ahihangin Pasian in nuntak tawntungna kha thu bek a gen ahi hi.\nTapidaw sisate kivuina khatah i pai ciangin a luang i mu thei lai hi. I muh ciangin a sikhin zo ahi hi. Sikhinzo i cih ciangin a leitung pumpi i cih nopna ahi hi. Ahih hangin Pasian in “Hing hi” ci hi. Banghang\ncihleh a kha in nuntakna ngah a, a suakthak mi khat ahih manin Nuntak tawntungna a ngah ahi hi. A pumpi le a lungsim a sih zenzen hangin amah a nungta lai mah ahi hi.\nSource:ZangKong Awging (December/2010)\n← "LAWH CINNA DING "KONG" KI HONG\nKHATVEI PIAN SUN →


url: =TAZEN. Agelh – Col. Khen Za Moong (Retired) Yangon - Laibu Saal\nHome > Thuluui/Articles > TAZEN. Agelh – Col. Khen Za Moong (Retired) Yangon\nTAZEN. Agelh – Col. Khen Za Moong (Retired) Yangon\nAgelh – Col. Khen Za Moong (Retired)\n“Tazen” kammal pen, phatna pahtawina lah hithei a, lamdang sakna zong hithei hi. Khatvei vei ah zahpihna kilawm lo sakna zong hithei hi. “Tazen” zatna ah a thu zui-in ngaihsut theih ding hi. “Tazen” bek hi loin “Tazen aw! Tazen mahmah aw! Mahmah Tazen aw!” ci-in zong kizang hi.\nMihing nuntakna leh gamtatna ah ngaihsutdan leh muhdan tuamtuam om a, tuate pen “Tazen” a hoih lam leh “Tazen” a hoihlo lamin kikhen thei hi. Ei Zomite’ nuntakna leh gamtatnate pan, a hoih lam kimuthei a, a hoihlo lam lah kimuthei hi.\nKhanglui hunin, khuak zanga ngaihsutna tam nailo hi. Nektawm ding vai thupi-in thatang zatna tam hi. Khawhsa an, lawhsa singsth singgah leh betsa ganhingsa zonna-in thatang zatna tawh hun kizang hi. Thatang hatte adingin kicin’na omin, thatang hatlote adingin kisaona om hi. Tua banga nuntakna enle’ng, “Tazen” hoih lam lah kimuthei a, “Tazen” hoihlo lam kimuthei hi.\nGalmat samat tawh kidemna om hi. Zulup sagawh leh hihneih zunun tawh kidemna om hi. Kha hual na’ng kha nopsak nangin tonna leh sagual tawh kiguina om hi. Hihte pen, a hun zui-in ngaihsun le’ng, “Tazen” hoih lam vive hi. Ahi zongin tulai hun tawh ki-en leh “Tazen” hoihlo lam suak leuleu hi.\nNuntak nading sepna bawlna ah thatang mah bullpen manin thatang kicing innkuan kicinte’n khozo bawlzo zaw ahih manin, neih leh lamah zong kicingzaw hi. Lokhawh singpuak gancin’na bek om ahih manin tua hun adingin “Tazen” a hoih lam mah hi. Tu hun, khangnote’n pilna siamna zon’ hun leh annek tuidawn puansilh nikteen omna inn kicinna’ng leh khantohna omna’ng kidemna hun leuleu ciangin “Tazen” hoih lam hilo lam aa khen theih ding ngaihsut theih ding kisam hi. “Khuttam” tawh nasepna pan “Kamtam” an kivak zawh hun leh “thalawh khatpa” sepna bawlna pan aa a tam kivak zawh a tam kipantah zawh kikhantoh sakzawh hun kibang lo hi.\nKhuttam cih ciangin, innkuan sunga nasem thei khempeuh cihna hi. Kamtam cih ciangin, innkuan sung an nethei khenpeuh cihna hi. Thalawh khatpa cih ciangin, innkuan luting sum thalawhpa cihna hi. Khatvei lai-a khangno nasem thei khempeuh pen, tu ciangin sangkah kula nasem thei nawnlo hi. Tua ahih cianga “cidam hen mulmam hen tanu tapa tampi tawi hen” cihte pen, a hun tawh kizui-a “Tazen” theih ding kisam hi.\nGalmat samat zulup sagawh hihneih zunun kidemnate ah, khatvei lai-in phattuamna om hi. A hun zui-a tua banga kidemnate, zuhai sabek leh ki-uapna in zui aa, min nei aa phattuamna om hi. Tungtuan’na om hi. Pilna siamna neihna lamna kidemna, tuhun ciangin, koilamah “Tazen” ding ci-a ngaihsut kak theih ding kisam hi. A taang ding zong phuahtawm kul lo hi.\nPilna siamna tawh kituak a, annek tuidawn puansilh nikten omna inn kicin’ sak zawh na’ng leh tate pilna siamna tawh kicin’ sak zawh na’ngte pen, tu hun leitung nuntakna ah, a thupi pen a kisam pen, “Tazen-Hoih” khat ahi hi.\nTu hun leitung nuntakna ah khantohna sang semsem a, kidemna tam semsem hi. Mitpil ding navak ding laithei ding ngaihsun ding khensat ding tupna ngimna nei ding sem ding hahkat ding cihte pen, pelh lo-a phawk tawntung ding, vom tawntung ding thuci’n ding thukep ding, “Tazen Hoih” vive ahi hi.\nIh kam ah, Pasian cih kammal om napi, i pu i pa khangluite in Pasian bia loin dawi na thoih uh hi. Pasian kihta loin dawi kihta zaw uh hi. Tua hangin dawi lungdam na’ngin dawi thoih uh hi. A sia khempeuh dawi bawlin ngaihsun uh hi.\nLeitung nusia a, sihkhit ciangin misi gam tunga kha nopsak na’ng, khanglui lai-in ngaihsutna om hi. Hanken, neih theih ding umin, sagual tawh kigui uh hi. Galmat samat leh zulup sagawh hihneih zunun minte, misi gam dong keng dingin um uh hi. Mihing in Kha nei a, misi gam tun’ ding um uh hi. Leitunga nupate sih cianga misi gama nuamsa tak a om khop nangin Kha hualna tonna nei uh hi. Khanglui hun lai-in khanglui ngaihsutna tung tawna upna gamtatnate pen, a hun zui-a ngaihsut theih ding hi in, “Tazen” mah cih ding hi.\nTapidaw biakna hong tun’ ciangin, Pasian kithei-in Pasian kibia hi. Pasian muangin Pasian suangin Pasian’ thu zui-in Pasian kibel hi. Pasian’ hehpihna leh Pasian’ thupha um aa lametna hi. Biakna kikhelna zui-in gamtatna zong kikhel hi. Nuntakna aading aa lamdang “Tazen Hoih” hong piang hi.\n“Tapidaw” kammal pen Kawlkam hi-in “Nungzuipite” cihna hi. Mangkam in Christian hi. Christ’ nungzuite cihna hi. tapidaw biakna pen Christianity kici Topa Zesuh Kharith thu theihna-thu upna-thu zuihna- biakna hi. Topa Zesuh thu pen Lai Siangtho Thak hi.\nTopa Zesuh tung tawna Tapidaw Pasian umte, gupkhiatna ngah dinga leitung nusia aa sih ciangin, Kha in tawntung nuntakna ngah a, vantung gam tung ding hi. Tua pen, Pasian’ hehpihna (Grace) hi. Leitung nuntak sungin, Topa Zesuh thuhilhna zui-a ngaihsun a, sem a, gamta a, nuntakna pan, Pasian’ thupha (Blessing) ngah ding hi. Tapidaw biakna in, ki-itna leh thuman bulphuh hi. A hoihlo khempeuh paikhia aa zui lo a, a hoih khempeuh kem aa zuihna pen Tapidaw biakna kici thei hi.\nTapidaw biakna sungah, ngaihsutna tuamtuam piangin, pawl kikhenna gamtat kibat lohna tawh kizom hi. Mihing in ngaihsutna tuamtuam nei theih pen, a lamdang hilo hi. Ahi zongin “lungkhen’na” (extremism) hanga Pawlpi tuamtuam kikhenna ciang dong a pianna Topa Zesuh thu ahi, Lai Siangtho Thak, bulphuhna a kipelh leh, “Tazen Hoihlo” mahmah hi ding hi.\nLeitung Galpi Khatna ma-in Khamtungah kumpi (government) ki-ukna hong piang hi. Kumpi nasem aa khasum sanna hong piang hi. Galpi Khatna khit ciangin Piancit (France) paite tung tawnin muhna zakna theihna zaituam hi. Galkap nasepna tawh kizom toin pilna, siamna khangto hi. Khasum sanna mun kibehlap to hi. Khamtung gam aa kumpi khuate ah, sumzuak sumbuk bawl zong pawl khat hong om a, nuntakna tampi-in kikhelin, khantohna khat hong suak hi. Meikang patau khualnain “Sikkang inn” neih ding kidemna piangto hi. Lai thei ding kideihsakin sangkah ding kihanciam hi. “Tazen Hoih” hun khatin kiciamteh thei hi.\nLeitung Galpi Nigna ma leh Galpi khit hunkhen sung teng pen, Khamtung leh Khamtungmite aa ding aa gamdang mundang mite tawh kinai kitheih hun hi kici thei hi. Laithei khangno tampi kibehlap hi. Kumpi nasem galkap nasem tampi kibehlap hi. Sum zuakna sumbuk bawlna tampi kibehlap hi. Khamtungah Sang leh Zato tampi kibehlap hi. Paisuk paitohna lampi tampi kibehlap hi. Khuaphawkna khuadakna kinei semsem a, pusuahna zonna tawh kizom aa sepna leh hahkatna khangto mahmah hi. “Tazen Hoih” hun kizomsuak hi.\nKhasum sanna, thatang tawh sum thalawhna, sumlei sumzuak sumbawlna tampikhangto hi. Khawhsa an bek ngakna pan, thalawh sum tawh kivakna hun kikhel hi. Nuntakna hun kikhel a, phattuamna tampi kibehlap hi. Annek tuidawn puansilh nikten omna-inn zong kilamdang to a, khantohna lam vive hi a, “Tazen Hoih” mahmah hi.\nTaangtuan a, kithei kikhawl semkhawm a ki-it kingai Khamtungmite, ki-uap in, kihuh in, pimkhat in, om uh a, Pasian tungah lungdam ko zo uh hi.\nTaanglai mite hun lai-in tha bek kisuang ahih manin thahat penpen peuhpeuh in makaihna ngaih in, vai khempeuh hawm pahin, thahatte deihna bangin vaihawmna om hi.Nuntakna khanto a, theihna leh siamna a kineih ciangin, ngaihsutna zong kikhel to hi. Thahatna tawh mapina a hun hun aa ngaihsutna khangto zui-in, gam leh lo neihte’ ukna (Feudalism) leh Kumpipa kumpinu ukna (Kingdom) ki-uknate kizomto hi. Khat deihna (Dictator) tawh vaihawmna pan mi tawmkhat deihna (Oligarchy), pawl khat deihna (one party system) cih bangin ki-ukna vaihawmna kikhel toto in, tu ciangin Thamada gam (Republic) leh a tam deihna Democracy tawh ki-ukna pen, a hoih penin kingaihsun hi. “Tazen Hoih” kizom toto cih ding hi.\nKawlgam ah zong “Tazen Hoih” tawh kihual in, Taangpi’ telsa-Taangpi’ deihna bulphuh vaihawmna-Taangpi’ Kumpi hong piang hi.\nTaangpi cih teh, mi tampi hi-in, deihna zong a tuamtuam tampah hi. Kitheih kikholh sepkhopnate ah, kiho kikup kilep siam ding thupi hi. Khat lam peuhpeuh a, uanglua a, “lungkhen’na” (extremism) ciangdong om ciangin, gazatna huaihamna kidemna piang a, kikakna kilangbawlna, kigalbawlna tawh kizom hi. “Tazen Hoih” vaite zong, lungnop lohna lunghihmawhna launa lungkhamna haksatna dahna kahna ciang dongin kihei a, “Tazen Hohlo” lam manawh thei hi.\nLeitung mihing nuntakna ah, “a hoih” leh “a hoihlo” om hi. MI khempeuh in “a hoih” leh “a hoihlo” khen thei hi. “A hoih” pen “Tazen Hoih” hi a, “a Hoihlo” pen “Tazen Hoihlo” hi.\nMitpilna bil navakna laisiam hanciamna siamsin hahkatna pan, theihna pilna siamna neihna tawh, ahun amun athu ami ahang (when where what who why) khempeuh, zaitak ngaihsun hualkhawm gawmtuah a, ngaihsutna hoihna khensatna hoihna kampauna hoihna sepna hoihna bawlna hoihna gamtatna hoihna nuntakna hoihna khempeuh pan aa luang, “Thupha” kidimin, hoihna pahtawina “Tazen Hoih” kolo zo ta hen.\nItem Reviewed: TAZEN. Agelh – Col. Khen Za Moong (Retired) Yangon Description: Rating: 5 Reviewed By: Cinpu Zomi